Indonesia tarik balik pembekuan tenaga kerja ke Malaysia

JAKARTA: Indonesia akan menarik balik sekatan kemasukan tenaga kerjanya ke Malaysia berkuatkuasa 1 Ogos, dengan sistem pengambilan sedia ada pekerja Perkhidmatan Domestik Indonesia (PDI) diintegrasi antara Jabatan Imigresen Malaysia dan Kedutaan Besar Indonesia di Kuala Lumpur.

Menteri Sumber Manusia Datuk Seri M. Saravanan berkata integrasi sistem itu akan berperanan sebagai saluran tunggal pengambilan dan kemasukan PDI ke Malaysia seperti yang dipersetujui dalam Memorandum Persefahaman PDI (MOU PDI) sebelum ini.

“Sistem ini akan beroperasi dalam masa tiga minggu lagi di bawah pengawalseliaan Kumpulan Kerja Bersama Malaysia-Indonesia,” katanya dalam kenyataan bersama rakan sejawat Indonesia Ida Fauziyah.

Beliau berkata satu projek rintis akan dilaksanakan bagi tempoh tiga bulan sebaik integrasi sistem selesai bagi memastikan sistem saluran tunggal ini beroperasi dengan lancar.

“Oleh yang demikian, pihak Indonesia bersetuju untuk menarik kembali sekatan kemasukan PDI dan Tenaga Kerja Indonesia (TKI) ke Malaysia bermula Ogos 1,” kata Saravanan.

Pada 13 Julai, Indonesia memaklumkan mengenai keputusan membekukan sementara kemasukan semua pekerja negara itu ke Malaysia kerana tidak menggunakan sistem tunggal seperti yang dipersetujui sebelumnya.

Ini berikutan Jabatan Imigresen terus menggunakan System Maid Online (SMO) dalam urusan permohonan pembantu rumah warga asing oleh majikan, biarpun kedua-dua negara bersetuju menggunakan satu saluran iaitu OCS menerusi MoU PDI yang dicapai pada April lepas.

Saravanan percaya penyelesaian isu-isu dalam MOU PDI ini akan mendorong kepada kelancaran kemasukan pekerja warga Indonesia ke Malaysia dalam sektor pekhidmat domestik mahupun sektor lain yang dibenar untuk penggajian pekerja warga asing.

Justeru beliau mengingatkan majikan yang mana kuota pekerja warga asing mereka telah diluluskan oleh Kementerian Sumber Manusia untuk segera membuat bayaran levi kepada Jabatan Imigresen Malaysia.

Saravanan berada di Jakarta sempena mesyuarat Kumpulan Kerja Bersama antara Malaysia dan Indonesia sebagaimana yang digariskan dalam MOU PDI yang telah selesai bersidang pada Rabu (27 Julai).

Mesyuarat itu telah membincangkan isu-isu dasar dan teknikal dalam pelaksanaan MOU PDI yang telah ditandatangani pada 1 April 2022.

Terdahulu, Ida berkata persetujuan bersama tentang langkah-langkah yang diperlukan penting untuk memastikan pelaksanaan MoU secara menyeluruh khususnya Sistem Satu Saluran (OCS) .

Sebelum ini, Kumpulan Kerja Bersama itu telah menemui beberapa isu pelaksanaan daripada segi dasar dan teknikal yang boleh menjejaskan pelaksanaan MoU.

“Kami setuju untuk mengambil semua langkah yang diperlukan untuk memastikan norma dan prosedur yang ditetapkan dalam MoU dipatuhi sepenuhnya oleh semua pihak dengan melibatkan agensi atau lembaga berkaitan dalam pemerintahan memasing-masing,” katanya.

Beliau berkata keberkesanan pelaksanaan daripada komitmen yang dibuat dalam MoU itu juga penting sebelum Indonesia menghantar semula PDI ke Malaysia Ogos nanti. – BERNAMA


Anak saudara, bekas pekerja Sivarasa bebas tuduhan rasuah

KUALA LUMPUR: Mahkamah Sesyen di sini hari ini melepas dan membebaskan anak saudara kepada bekas Ahli Parlimen Sungai Buloh, R. Sivarasa dan bekas pekerjanya daripada tiga pertuduhan rasuah kerana tidak melaporkan kemasukan pekerja asing kepada pihak imigresen, enam tahun lepas.

Hakim Azura Alwi membuat keputusan itu selepas Timbalan Pendakwa Raya Noralis Mat memaklumkan kepada mahkamah bahawa representasi untuk menggugurkan pertuduhan yang dihantar oleh R. Naveen Kularasa, 51, dan bekas pekerja Sivarasa, Nico Kam Joo Hoe, 25, telah diterima oleh Jabatan Peguam Negara (AGC).

“Kes ini telah ditetapkan untuk perbicaraan pada minggu hadapan namun terdapat perkembangan baharu iaitu representasi untuk menggugurkan pertuduhan yang dihantar kedua-dua tertuduh diterima oleh AGC.

“Oleh itu pihak pendakwaan memohon untuk menarik balik pertuduhan dan mohon mahkamah melepaskan tanpa membebaskan kedua-dua tertuduh,” kata Noralis pada sebutan kes itu, hari ini.

Peguam Ramesh Sivakumar yang mewakili Kam dan M. Puravalen yang mewakili Naveen memohon anak guam mereka dilepas dan dibebaskan, mengambil kira faktor kes yang dituduh merupakan kes aduan lama sejak 2017 dan adalah tidak munasabah untuk membiarkan kedua-dua tertuduh dibelenggu pertuduhan sekiranya pendakwaan menukar fikiran.

“Perkara ini harus dimuktamadkan. Pihak pendakwaan juga tidak memberikan sebarang alasan mengapa kedua-dua tertuduh tidak harus dilepas dan dibebaskan,” kata Ramesh.

Setelah meneliti hujahan kedua-dua pihak, Azura kemudian melepas dan membebaskan kedua-dua lelaki itu dan memerintahkan wang jaminan RM10,000 bagi setiap tertuduh dikembalikan kepada penjamin.

Pada 24 Januari tahun lepas, Naveen dan Kam mengaku tidak bersalah atas dakwaan bersama-sama telah secara rasuah meminta wang tunai RM55,000 bagi diri mereka daripada warga Bangladesh, Mono Miah Siddikur Rahman sebagai dorongan kononnya untuk tidak melaporkan kepada pihak imigresen berkaitan Syarikat Dyna Maintainance Services Sdn Bhd milik individu itu yang dikatakan telah membawa masuk pekerja asing dengan menggunakan kelayakan profesional untuk kerja-kerja buruh.

Mengikut pertuduhan kedua dan ketiga, kedua-dua lelaki itu turut mengaku tidak bersalah atas dakwaan telah secara rasuah bersetuju untuk menerima bagi diri mereka wang tunai RM45,000 dan menerima wang tunai RM20,000 daripada pemilik syarikat sama melalui Kam (tertuduh kedua) berhubung perkara sama.

Kesemua perbuatan itu didakwa dilakukan di dua restoran di Cheras dan di sekitar Kuala Lumpur pada 1 tengah hari hingga 10 malam, antara 17 hingga 21 September 2017.

Pertuduhan dikemukakan mengikut Seksyen 16 (a) (A) Akta Suruhanjaya Pencegahan Rasuah Malaysia (SPRM) 2009 dibaca bersama Seksyen 34 akta sama yang membawa hukuman penjara maksimum 20 tahun dan denda tidak kurang daripada lima kali ganda jumlah nilai suapan atau denda RM10,000 atau mengikut mana-mana yang lebih tinggi, jika sabit kesalahan. – BERNAMA


Rumah pusaka bertukar jadi Rumah Ngaji

Author

Diyana Rahip

View all posts

View all posts


Ejen produk kosmetik yang diculik berjaya diselamatkan – Polis

KUALA LUMPUR: Seorang ejen jualan  produk kosmetik, Rosnazirah Mohd Naim,  yang diculik oleh sekumpulan lelaki di rumahnya di Tumpat, Kelantan, pada 13 Sept lepas berjaya diselamatkan dan dibawa pulang ke tanah air hari ini.

Ketua Polis Negara, Tan Sri Acryl Sani Abdullah Sani, dalam kenyataan malam ini, berkata mangsa berusia 36 tahun itu  diselamatkan melalui kerjasama dan perkongsian maklumat dan perisikan antara PDRM dengan Polis Diraja Thailand yang berjaya mengesan lokasi keberadaan mangsa di negara itu.

Beliau berkata PDRM menzahirkan setinggi-tinggi penghargaan kepada Polis Diraja Thailand dan Kedutaan Malaysia di negara berkenaan atas kerjasama dan bantuan dalam usaha menyelamatkan mangsa.

Menurutnya, tujuh lelaki tempatan ditahan di sekitar Kelantan, Selangor dan Kuala Lumpur bagi membantu siasatan kes berkenaan dan mereka disiasat mengikut Seksyen 3 (1) Akta Culik 1961.

Acryl Sani berkata sebuah kenderaan yang dipercayai digunakan untuk menculik mangsa turut dirampas.

Dalam kejadian 13 Sept lepas, mangsa diculik oleh  beberapa lelaki dari rumahnya di Kampung Semat Jal, Tumpat pada jam 5.10 petang.

Mangsa disyaki dilarikan ke negara jiran melalui pangkalan haram di Kuala Jambu, Tumpat ekoran penemuan kereta yang digunakan suspek. – BERNAMA


“Datang Selangor, lemparkan cacian melampaui batas” – Sultan Selangor

KLANG – Sultan Selangor, Sultan Sharafuddin Idris Shah menegur segolongan kelompok masyarakat termasuk ahli politik yang mengheret institusi raja ke dalam ceramah-ceramah mereka ketika berkempen sebelum ini.

Tegas baginda, keadaan yang berlaku ini menggambarkan terhakisnya rasa hormat segelintir ahli dan pemimpin politik terhadap institusi raja dan kesultanan melayu yang menjadi payung kepada umat Islam, orang melayu dan lain-lain bangsa.

Titah Sultan Sharafuddin, sikap biadab mereka ini telah melangkaui batas-batas dan nilai keperibadian orang Islam dan melayu yang sering dipelihara.

“Ingatlah, jangan kerana kita menyangka bahawa kita cukup popular di kalangan rakyat sehingga bertindak memperlekehkan sesiapa yang tidak sehaluan dengan fahaman politik masing-masing, malah sanggup pula hadir ke negeri Selangor dengan melemparkan cacian melampaui batas.

“Ke mana hilangnya budi bahasa? Ini bukan budaya kita khususnya orang melayu untuk menghina sesiapa pun khususnya di khalayak ramai.

“Peliharalah adab dan susila kita apatah lagi apabila kita bertandang ke negeri atau rumah orang,” titah baginda hari ini.

Terdahulu, Sultan Sharafuddin berkenan menyempurnakan istiadat mengangkat sumpah, ikrar janji dan pengurniaan surat cara pelantikan Ahli Majlis Mesyuarat Kerajaan (Exco) Selangor di Balairung Seri, Istana Alam Shah di sini.

Justeru, baginda menyeru kepada semua pihak agar menghentikan budaya caci-mencaci yang boleh menjejaskan keharmonian dalam masyarakat.

Sebaliknya, Sultan Sharafuddin menitahkan agar menumpukan perhatian ke arah memajukan kehidupan rakyat dan memakmurkan negara.

“Kini pilihan raya telah pun selesai maka marilah kita bersama-sama mengeratkan semula hubungan tanpa mengira agama, kaum dan fahaman politik seterusnya kembali bersatu padu membangunkan semula negara dan negeri Selangor khususnya.

“Hormatilah antara satu sama lain dengan tidak membesarkan perkara-perkara yang menyentuh sensitiviti sesuatu agama, kaum, bangsa atau keturunan yang boleh menggugat keharmonian,” titahnya. – Kosmo!

Author

Media Variasi

View all posts

View all posts


PAC: Tajuddin nafi terlibat isu Felcra

PASIR SALAK: Bekas Pengerusi Felcra, Datuk Seri Tajuddin Abdul Rahman menafikan dirinya terlibat berhubung isu Felcra Bhd yang dilaporkan dalam LKAN 2021 Siri 2: Pengurusan Syarikat Kerajaan Persekutuan.

Tajuddin berkata, perkara berkenaan termasuk wujudnya tunggakan hutang kepada kerajaan Persekutuan berlaku bukan dalam tempoh penjawatannya sebagai pengerusi.

“Saya sudah memberi keterangan kepada Jawatankuasa Kira-Kira Wang Negara (PAC) dan bersedia jika dipanggil lagi,” katanya kepada pemberita ketika ditemui pada Majlis Penyampaian Penyerahan Bantuan Beras Anjuran Pasir Salak Bangkit 2023 di sini hari ini.

Menurut Tajudin, sewaktu prosiding memberi keterangan kepada PAC, beliau ditanya mengenai projek pembangunan hartanah bercampur di atas tanah milik Felcra Berhad di Jalan Semarak, Kuala Lumpur yang dimulakan pada 2018.

Katanya, cadangan dan idea projek itu memang dibuat dalam tempoh beliau menjadi pengerusi, namun pelaksanaannya diluluskan semasa Bung Moktar mengambil alih jawatan sebagai Pengerusi Felcra Berhad.

“Saya tidak terlibat menjual, melantik kontraktor termasuk membayar kontraktor dalam projek terbabit. Datuk Seri Bung Moktar Radin banyak memberi penjelasan berkaitan isu ini kepada PAC. Saya tidak campur walaupun idea saya tetapi tidak dilaksanakan lagi,” katanya.

Katanya, beliau sangat berhati-hati dengan projek berkenaan kerana melibatkan ratusan juta.

Bekas Ahli Majlis Kerja Tertinggi (MKT) UMNO itu dilantik sebagai Pengerusi Felcra Berhad pada 2008 hingga 2013, jawatan itu kemudiannya diambil alih Bung Moktar.

Terdahulu, media melaporkan, PAC mendengar keterangan daripada dua bekas Pengerusi Felcra Bhd iaitu Tajuddin dan Ahli Parlimen Kinabatangan, Datuk Seri Bung Moktar Radin pada 18 September lalu.

Semakan audit Jabatan Audit mendapati Felcra mempunyai tunggakan hutang yang tidak mampu dibayar berjumlah RM312.22 juta pada tahun 2021 berbanding RM82 juta pada tahun 2020. – Kosmo!

Author

Media Variasi

View all posts

View all posts


Choong Hann kini jurulatih perseorangan Hong Kong

PASUKAN badminton Hong Kong hari ini mengumumukan Choong Hann sebagai jurulatih perseorang baharu mereka.

Pelantikan Choong Hann itu sekali gus menggantikan tempat Wong Tat Meng selepas beliau meletakkan jawatan sebagai pengarah jurulatih perseorang di Persatuan Badminton Malaysia (BAM).

Tat Meng meletakkan jawatannya bulan lalu untuk menjadi jurulatih pemain pensendirian, Lee Zii Jia.

Ketika ini, BAM masih mencari calon yang sesuai untuk mengisi posisi yang ditinggalkan oleh Choong Hann.

Choong Hann berkata, dia sangat gembira untuk memulakan perjalanan baharu sebagai jurulatih di Hong Kong.

Tambah beliau, perkara itu merupakan kali pertama dia menjadi jurulatih di luar negara dan latihan pertamanya dijangka bermula minggu hadapan.

“Saya mempunyai pengalaman kejurulatihan di Malaysia selama lebih empat tahun, ia akan membantu saya semasa saya membimbing pemain perseorangan di Hong Kong.

“Hong Kong mendekati saya sebaik sahaja mereka mendengar bahawa saya telah meletak jawatan di sini. Saya gembira untuk memulakan perjalanan baharu bersama mereka,” ujarnya.

Author

Muhammad Nor Fadzly Mahat

View all posts

View all posts


‘Belum kahwin dah naik tangan’, wanita nekad balas tamparan teman lelaki

SETIAP pasangan bercinta atau berkahwin pasti akan mengalami situasi pasang surut, yakni ada masa bahagia dan ada ketika bermasam muka apabila tidak sependapat.

Selain itu, pertelingkahan yang terjadi memerlukan perbincangan secara baik dan adil tanpa hanya menyalahkan sebelah pihak.

Jika tidak, hubungan yang dibina akan sia-sia sehingga menyebabkan penceraian dan pergaduhan.

Baru-baru ini, sepasang kekasih melakukan pertengkaran sehingga memaksa kedua-keduanya menaikkan tangan terhadap satu sama lain.

Menerusi video tular, si lelaki berbaju merah pada mulanya menampar pipi dan menolak kepala teman wanitanya ketika mereka sedang bertengkar di sebuah tempat letak kereta.

Tidak hanya berdiam diri, wanita itu kemudian nekad menampar semula, menarik rambut dan memukul lelaki tersebut.

Lelaki itu kemudian memasuki kenderaannya sebelum wanita tersebut melakukan perkara sama.

Difahamkan, video itu dirakam oleh rakan-rakan wanita tersebut yang berada di tempat duduk penumpang.

Situasi tersebut menyebabkan rakan-rakannya mengecam lelaki berkenaan dan menyifatkannya sebagai dayus.

Menerusi kapsyen pada video itu, wanita yang kesal dirinya dipukul itu mengakui bersyukur apabila membatalkan niat untuk berkahwin dengan teman lelakinya.

“Masa ni nampak je okay, tapi hati ni Tuhan je tahu.

“Retak betul hati masa dia lalu (berlalu pergi). Tergamak buat macam ini ye Muiz? Aku demam-demam pun sanggup keluar sebab dia nak jumpa. End up kena pukul.

“Terima kasih kerana dah buat aku makin benci dengan kau. Nak menangis pun dah tak ada air mata untuk kau. Tuhan je tahu apa aku rasa,” tulisnya.

Pada masa sama, pergaduhan itu dipercayai berpunca apabila wanita tersebut enggan memadam sebuah video tular yang memaparkan teman lelakinya.

Masa dan lokasi sebenar kejadian masih belum dapat dipastikan, namun ia tular di media sosial sejak Isnin.

BABI lelaki dayus. Belum kahwin dah angkat tangan, selamat tak jadi kahwin. Cuba kau bertumbuk dengan abang minah tu ke, bapak dia ke. Bodo takde telo.  pic.twitter.com/8zDRrhmjZX

— Abudi Alsagoff (@AbudiAlsagoff) October 1, 2023

Menjengah ke ruangan komen, rata-rata netizen tidak berpuas hati dengan tindakan lelaki tersebut, yang dilihat hanya berani menaikkan tangan ke atas kaum wanita.

Tulis @Phajirah: “Semoga lelaki jenis panas baran pupus terus dari dunia ini.”

Tambah @aaaysfe: “Tarik rambut lelaki itu sampai botak. Geram aku.”

Kecam @putmariegomez: “Puas hati tengok perempuan tu lawan balik.”

@UnnaDelana berkata: “Bersyukur tau kalau awal-awal Tuhan dah bagi hint. Tunjuk segala red flag yang ada. Run bestie sebelum kahwin.”

Ujar @iza_hatta:” Memang baguslah putus sebelum kahwin. Kalau tak lagi sakit makan hati. Sabar okay. You deserve a good guy better than M*****K.”

Author

Fazleen Safina Abd Jamil

View all posts

View all posts


‘Lagi tak berperikemanusiaan bila rakyat tempatan hanya mampu tengok warga asing beli beras bersubsidi’

MELAKA: Ketua Pemuda UMNO, Dr Muhamad Akmal Saleh kekal mendesak kerajaan supaya mengehadkan jualan beras tempatan hanya kepada rakyat Malaysia.

Ia sekali gus menempelak tuduhan Persatuan Pengguna Subang dan Shah Alam (CASSA) yang mendakwa cadangan berkenaan sebagai tidak masuk akal dan tidak berperikemanusiaan kepada warga asing.

“Tidak berperikemanusiaan, katanya. Lagi tak berperikemanusiaan apabila mengenangkan rakyat Malaysia hanya mampu tengok warga asing membeli beras tempatan yang disubsidi oleh kerajaan.

“Bila beras (tempatan) dah cukup (untuk rakyat Malaysia) dan ada lebihan, berilah (kepada) siapa nak beli. (Sekarang) ini isu beras tempatan (masih) tak cukup lagi,” katanya dalam satu kenyataan, hari ini.

Sehubungan itu, Dr Muhamad Akmal yang juga EXCO Kemajuan Desa, Pertanian dan Keterjaminan Makanan Melaka, meminta Presiden CASSA, Datuk Seri Dr Jacob George supaya turun padang dan melihat sendiri kesulitan rakyat tempatan untuk mendapatkan beras bersubsidi.

“Mohon Datuk (Seri) turun ke bawah dan lihat sendiri, bukan hanya duduk kat rumah sambil makan beras import,” katanya.

George dalam kenyataannya hari ini, dilaporkan berkata, gesaan beberapa pemimpin politik supaya pembelian beras tempatan dihadkan hanya kepada rakyat Malaysia dianggap tidak masuk akal kerana langkah sedemikian dikhuatiri boleh mencetuskan huru-hara.

Katanya lagi, cadangan itu bukan sahaja tidak berperikemanusiaan kepada warga asing yang menetap di sini, malah tindakan jangka pendek yang hanya menyusahkan kerajaan.

Menteri Pertanian dan Keterjaminan Makanan, Datuk Seri Mohamad Sabu, baru-baru ini, dilaporkan berkata, kerajaan tidak bercadang melarang penjualan beras putih tempatan kepada warga asing di negara ini.

Terdahulu, Dr Muhamad Akmal yang juga Ketua UMNO Bahagian Jasin dan Ahli Parlimen Machang, Wan Ahmad Fayshal Wan Ahmad Kamal mengutarakan cadangan berkenaan susulan kenaikan harga makanan ruji itu. – Berita Harian

Author

Media Variasi

View all posts

View all posts


Penggunaan teknologi untuk sistem pertahanan negara perlu diteroka

KUALA LUMPUR: Penggunaan teknologi satelit dalam sistem pertahanan negara perlu diteroka, memandangkan banyak negara khususnya kuasa-kuasa besar dunia telah pun bergerak ke arah itu.

Ketua Pengarah Siber dan Elektromagnetik Pertahanan Angkatan Tentera Malaysia (ATM), Laksamana Muda Datuk Shamsuddin Ludin berkata, pembangunan teknologi itu bagi sistem pertahanan negara termasuk aset persenjataan, perlu menggunakan kepakaran tempatan bagi memastikan ia selamat digunakan.

“Jika dilihat dalam perspektif analisis pertahanan dunia, berlaku peningkatan keupayaan persenjataan. Sejauh mana ia dilaksanakan (termasuk penggunaan senjata satelit), kita tidak arif, memandangkan semua pihak bercerita mengenai sejagat yang aman.

“Justeru, penting kita pastikan penggunakan (teknologi) satelit itu selamat termasuk maklumat yang disalurkan dan ciri keselamatan yang digunakan. Kita perlu tentukan dan pastikan teknologi itu kita sendiri (bangunkan), bukan dari negara asing,” katanya kepada ditemui pemberita selepas Hari Kesedaran Satelit di Kompleks Haigate ATM di sini, hari ini.

Beliau berkata demikian ketika diminta mengulas mengenai langkah kuasa besar dunia khususnya China yang dikhuatiri memajukan teknologi persenjataan mereka dengan menggunakan satelit.

Dalam usaha bergerak ke arah itu, Shamsuddin berkata, ATM akan memberi input kepada Agensi Angkasa Lepas Malaysia (MYSA), untuk diberi perhatian dalam Dasar Angkasa Negara 20230 (DAN 2030).

“ATM akan menyokong usaha MYSA dalam memperkenalkan teknologi berasaskan satelit yang baharu dalam sistem pertahanan negara, malah kita yakin, agensi itu juga sudah bergerak ke arah itu.

“Kami sendiri mempunyai wakil dalam agensi itu dan akan memberi input ATM untuk diberi perhatian dan dibawa ke dalam DAN 2030,” katanya. – BERNAMA


Hakim baharu dengar bicara kes Najib ubah wang SRC RM27 juta

KUALA LUMPUR: Perbicaraan kes bekas Perdana Menteri, Datuk Seri Najib Tun Razak bagi tiga pertuduhan pengubahan wang haram membabitkan dana SRC International Sdn Bhd (SRC) berjumlah RM27 juta akan didengar di hadapan hakim Mahkamah Tinggi yang baharu.

Hakim K Muniandy menggantikan Hakim Mohamed Zaini Mazlan yang kini Hakim Mahkamah Rayuan.

Semasa sebutan kes hari ini, beliau menetapkan pengurusan kes tersebut pada 29 Mei ini.

Terdahulu, Timbalan Pendakwa Raya Mohd Ashrof Adrin Kamarul berkata, kedua-dua pihak sebelum ini memohon kepada mahkamah agar perbicaraan kes itu ditangguhkan kerana keputusan permohonan Najib untuk menyemak semula keputusan kes penyelewengan RM42 juta dana SRC International di Mahkamah Persekutuan belum diputuskan.

“Tarikh keputusan semakan masih belum diputuskan, dan ia (tarikh) akan diberitahu oleh pendaftar Mahkamah Persekutuan dalam masa terdekat. Pihak kami dan pembelaan mohon agar tarikh pengurusan kes ini (pengubahan wang haram) ditetapkan pada Mei,” kata Mohd Ashrof Adrin.

Peguam Alaistair Brandah Norman yang mewakili Najib mengesahkan perkara itu dan bersetuju agar pengurusan kes seterusnya ditetapkan pada Mei ini.

Pada 3 Februari 2019, Najib mengaku tidak bersalah terhadap tiga pertuduhan menerima wang berjumlah RM27 juta hasil kegiatan haram menerusi tiga akaun bank AmPrivate Banking miliknya.

Bekas Ahli Parlimen Pekan itu didakwa melakukan perbuatan itu di AmIslamic Bank Berhad, Bangunan Ambank Group,  Jalan Raja Chulan pada 8 Julai 2014.

Pertuduhan mengikut  Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan. – BERNAMA


Menara Andalus sumbangan Kelantan di Gaza musnah angkara Israel

PEPERANGAN yang berlaku di bumi Palestin dek kerana konflik membabitkan zionis Israel yang meragut nyawa ribuan mangsa tidak berdosa nyata membuatkan umat Islam di seluruh dunia turut berduka.

Jika sebelum ini, sebuah masjid yang dibina badan bukan kerajaan (NGO) dari Malaysia musnah dibedil tentera Israel, terbaru sebuah bangunan di utara Gaza yang juga hasil sumbangan negeri Kelantan juga telah musnah menyembah bumi.

Menerusi hantaran di X, seorang aktivis Palestine, Numan Mazlan menyatakan bangunan itu merupakan bangunan yang tertinggi di situ, namun kini sudah hancur musnah.

“Menara ini merupakan bangunan yang telah dibina semula hasil sumbangan Sultan Kelantan, kerajaan Kelantan, rakyat Kelantan serta Aid4Palestine,” tulisnya.

Berdasarkan foto-foto yang dikongsikan Numan dalam hantaran sama, kelihatan tarikh bangunan itu dibaiki dan dibina semula pada tahun 2021 dengan jumlah pembiayaan sebanyak USD190,000 (RM 907,829) hasil sumbangan kerajaan Kelantan.

Untuk rekod, Malaysia adalah antara negara yang bersolidariti bersama Palestin.

Malah, Perdana Menteri, Datuk Seri Anwar Ibrahim ketika membentangkan Belanjawan 2024 pada Jumaat lalu turut menyatakan komitmen Malaysia membantu Palestin dengan penyaluran dana RM10 juta.

Author

Diyana Rahip

View all posts

View all posts


Aksi Brazil-Tunisia dicemari perkauman, Richarlison dilempar pisang

Oleh: WAHYUDIN AL-BALINGI

PERTEMBUNGAN Brazil dan Tunisia yang berlangsung di Perancis dicemari dengan unsur perkauman yang menjijikkan. Richarlison telah dibaling pisang oleh penonton semasa meraikan gol.

Perlawanan antarabangsa FIFA itu diadakan di Stadium Parc des Princes, Paris, awal pagi tadi.

Pasukan kebangsaan Brazil bergambar dengan sepanduk khas sebelum sepak mula. Sepanduk berwarna putih dengan perkataan “Tanpa pemain kulit hitam kami, kami tidak akan mempunyai bintang pada baju kami. Pasukan kebangsaan Brazil menentang perkauman,” dalam bahasa Portugis.

Kata-kata ini adalah sokongan pasukan kebangsaan Brazil untuk Vinicius Jr. Penyerang pasukan Samba itu menjadi mangsa perkauman di Sepanyol ketika memperkuatkan Real Madrid dalam perlawanan derby Madrid menentang Atletico Madrid.

Malangnya, pasukan kebangsaan Brazil mendapat cemuhan semasa aksi di Parc des Princes. Insiden itu berlaku pada minit ke-19, ketika Richarlison meraikan gol kedua Selecao.

Penonton yang berada di tempat duduk membaling pelbagai barangan ke arah Richarlison di tepi padang. Salah satu yang dilemparkan ialah pisang, tanda perkauman terhadap warga Brazil itu.

Pisang yang dibaling oleh penonton hinggap berhampiran kaki Richarlison. Pemain tengah Brazil, Fred kemudian menendang pisang itu dari padang.

Pasukan kebangsaan Brazil menamatkan perlawanan dengan kemenangan 5-1 ke atas Tunisia. Video Richarlison dibaling pisang oleh peminat di tempat duduk tular di media sosial.

Persekutuan Bola Sepak Brazil (CBF) kesal dengan apa yang berlaku di Parc des Princes. CBF menciap semula gambar sepanduk anti-perkauman mereka sebelum sepak mula, ditambah dengan perkataan yang bercanggah dengan yang berlaku di atas padang.

“Malangnya, selepas tindakan ini, pisang dibaling di atas padang ke arah Richarlison, pencipta gol kedua Brazil. CBF mengukuhkan pendirian untuk memerangi perkauman dan menolak sebarang manifestasi prasangka,” ciap CBF.

Author

Media Variasi

View all posts

View all posts


Lelaki maut ditembak dari jarak dekat di Bandar Sunway

KUALA LUMPUR: Seorang lelaki maut ditembak dari jarak dekat di sebuah kedai aksesori telekomunikasi di Bandar Sunway, Subang Jaya, dekat sini, tengah hari tadi.

Dalam kejadian 1.35 tengah hari itu, mangsa berusia 32 tahun maut terkena dua das tembakan.

Ketua Polis Daerah Subang Jaya, ACP Wan Azlan Wan Mamat berkata, ketika pihaknya tiba di tempat kejadian, mangsa didapati terlantar dalam keadaan berlumuran darah dan dikejarkan ke hospital.

“Mangsa disahkan meninggal dunia apabila sampai di Hospital Serdang, ” katanya dalam kenyataan.

Wan Azlan berkata, siasatan awal mendapati suspek yang terdiri daripada tiga lelaki memasuki premis berkenaan dan seorang daripada mereka telah melepaskan tembakan ke arah mangsa yang mempunyai rekod jenayah samun dan curi.

“Pihak Forensik telah hadir ke tempat kejadian dan menjumpai dua kelongsong peluru, satu serpihan peluru, satu anak peluru dan sepasang selipar di tempat kejadian.

“Siasatan dijalankan di bawah Seksyen 302 Kanun Keseksaan kerana membunuh, selain polis juga menyiasat jika terdapat sebarang penglibatan kongsi gelap dalam kejadian berkenaan,” katanya.

Wan Azlan meminta orang ramai yang mempunyai maklumat lanjut mengenai insiden itu agar menghubungi Pusat Kawalan Daerah Subang Jaya di talian 03-78627100 atau Pegawai Penyiasat ASP Ahmad Faizal Shaikh Ab Rahim di talian 019-7506606. – BERNAMA


Polis rampas dadah cecair vape bernilai RM3.4 juta

KUALA LUMPUR: Kegiatan satu sindiket mengedar dan memproses dadah dalam bentuk cecair vape bernilai RM3.4 juta terbongkar susulan penahanan tujuh individu termasuk seorang wanita warga asing dalam empat serbuan sekitar Lembah Klang, Khamis lepas.

Setiausaha PDRM, Datuk Noorsiah Mohd Saaduddin berkata kesemua individu berusia 25 hingga 34 tahun itu ditahan dalam serbuan dilakukan Jabatan Siasatan Jenayah Narkotik di Selangor dan Kuala Lumpur.

Beliau berkata dalam serbuan itu, pihaknya merampas 104.16 liter cecair ketamin, 27.56 gram syabu dan 160 biji pil yaba selain tiga kenderaan, wang tunai RM2,530 dan barang kemas bernilai RM3,077.

“Sindiket ini dipercayai aktif sejak awal tahun ini dengan modus operandinya mencampurkan cecair ketamin ke dalam perisa vape dan menggunakan perkhidmatan kurier bagi mengedarkan dadah untuk pasaran tempatan,” katanya dalan kenyataan hari ini.

Noorsiah berkata lima individu ditahan itu positif dadah jenis methamphetamine, amphetamine dan benzo, manakala  enam daripadanya mempunyai rekod kesalahan dadah dan jenayah.

Menurutnya kesemua individu termasuk wanita warga Indonesia itu direman lima hingga tujuh hari bermula semalam bagi siasatan di bawah Seksyen 39B Akta Dadah Berbahaya 1952. – BERNAMA


Tanah runtuh: 37 individu berjaya diselamatkan di tapak perkhemahan dekat Gohtong Jaya

KUALA LUMPUR: Seramai 37 individu berjaya diselamatkan selepas dipercayai terperangkap di tapak perkhemahan berhampiran sebuah ladang organik di Father’s Organic Farm, Gohtong Jaya, Genting Highland, Pahang, ekoran tanah runtuh awal pagi ini.

Pengarah Jabatan Bomba dan Penyelamat Selangor, Datuk Norazam Khamis berkata, bomba menerima panggilan kecemasan pada 2.24 pagi ini dan tiba di lokasi kejadian kira-kira 3 pagi.

Susulan itu, sepasukan anggota dari Balai Bomba dan Penyelamat (BBP), Kuala Kubu Bharu, BBP Rawang, BBP Genting Highlands, BBP Sentosa, BBP Ampang, BBP Pandan, BBP Kota Anggerik, BBP Kajang, BBP Andalas dikerahkan ke lokasi.

Beliau berkata, tanah runtuh berketinggian 30 meter berhampiran ladang organik itu telah menghempap tapak perkhemahan yang berdekatan dengan jalan.

“Maklumat awal pihak polis terdapat 100 orang yang berada di tapak perkhemahan itu yang berkemungkinan menjadi mangsa runtuhan.

“Ketika ini misi mencari dan menyelamat mangsa sedang giat dilaksanakan bersama pasukan STORM,” katanya ketika dihubungi Bernama hari ini. – BERNAMA


Raymond Goh meninggal dunia

KUALA LUMPUR: Pembaca berita Nightline di TV3, Raymond Goh atau nama sebenar, Muhammad Zaman Goh Abdullah, meninggal dunia di Petaling Jaya, Selangor, pagi Selasa.

Berita sedih pemergian penyampai berita bersuara emas itu diumumkan keluarga Allahyarham Raymond menerusi satu kenyataan.

Dalam kenyataan itu, isteri, Faridah Teh dan keluarga memberitahu, Allahyarham Raymond pergi dalam keadaan tenang, pagi Selasa, selepas bertarung dengan kesan serangan angin ahmar.

Difahamkan, jenazah Allahyarham akan disolatkan di Masjid At-Taqwa, Taman Tun Dr Ismail, di sini, selepas solat Asar dan dikebumikan di Tanah Perkuburan Bukit Kiara, di sini.

Terdahulu, penyampai berita TV3 itu dilaporkan berada dalam keadaan kritikal, selepas diserang angin ahmar dan dimasukkan ke hospital di Petaling Jaya pada 30 Ogos lalu.

Goh memulakan kerjaya sebagai penyampai berita di 7 O’clock News dan kemudian beralih kepada Nightline di TV3.

Allahyarham berkhidmat dalam dunia penyiaran lebih 30 tahun dan turut menjadi jurulatih untuk pengucapan.

Author

Fazleen Safina Abd Jamil

View all posts

View all posts


Bonnie tepati ramalan, raih emas keempat Malaysia di Birmingham

BIRMINGHAM: Jaguh powerlifting negara Bonnie Bunyau Gustin, menepati ramalan apabila meraih pingat emas pada Sukan Komanwel Birmingham 2022 di Pusat Pameran Nasional (NEC) di sini, malam tadi.

Kejayaan jaguh dunia itu dalam kategori lightweight bawah 72 kilogram (kg), sekali gus menyaksikan Bonnie menyumbangkan pingat emas keempat kepada kontinjen negara pada Sukan Komanwel kali ini.

Pemenang pingat emas Sukan Paralimpik Tokyo tahun lepas itu, melakukan angkatan 220 kilogram (kg) yang juga rekod temasya, menyaksikan atlet berusia 23 tahun itu mencipta sejarah muncul atlet pertama Malaysia, memenangi acara tersebut di temasya sukan berkenaan.

Pingat perak dimenangi wakil tuan rumah, England Mark Swan dengan angkatan 202kg manakala gangsa milik Nnamdi Innocent dari Nigeria dengan angkatan 190kg.

Pencapaian Bonnie itu juga mengubat kekecewaannya pada penampilan sulung di Gold Coast, Australia pada 2018, apabila dia terlepas pingat setelah menduduki tangga keempat.

Bonnie mencipta sejarah apabila muncul juara dunia dua kali iaitu pada 2019 di Nur Sultan, Kazakhstan dan 2021 (Georgia).

Ketika ditemui pemberita, Bonnie mengakui sebelum memulakan saingan di sini, beliau agak bimbang tidak dapat menepati sasaran yang diletakkan ke atas beliau bagi menyumbangkan pingat emas kepada negara.

“Sebelum datang sini perasaan saya 50-50. Jadi, sebelum pertandingan hari ini, saya telefon ibu bapa dan mereka berpesan supaya saya kosongkan fikiran dan buat yang terbaik. Saya bersyukur dapat menghadiahkan pingat emas kepada negara,” katanya.

Ketika ditanya mengapa beliau tidak meneruskan angkatan bagi mengatasi rekod dunia 230kg miliknya, Bonnie berkata beliau tidak mahu mengambil risiko kerana belum pulih sepenuhnya daripada kecederaan bahu.

Bonnie yang berasal dari Sarawak adalah pemegang rekod dunia dalam kategori sama dengan angkatan 230kg.

Bonnie turut melahirkan rasa gembira atas kejayaan meraih emas di temasya Sukan Komanwel, yang sekali gus menambah koleksi gelarannya di peringkat dunia, selepas mengungguli kejuaraan di Sukan Paralimpik dan Kejohanan Dunia.

Jaguh dunia itu, bagaimanapun berkata setakat ini beliau belum ‘merasai’ gelaran pada Sukan Para ASEAN.

Pada Sukan Paralimpik Tokyo, tahun lepas, Bonnie mencipta sejarah menjadi atlet pertama negara memenangi emas selepas mengungguli kategori 72kg dengan angkatan 228kg, sekali gus memperbaharui rekod temasya. – BERNAMA


Aaron-Wooi Yik tarik diri daripada kejohanan Terbuka Jepun

KUALA LUMPUR: Beregu lelaki nombor satu negara, Aaron Chia-Soh Wooi Yik memutuskan untuk menarik diri daripada Terbuka Jepun 2022 bermula di Osaka, hari ini, selepas mereka dinobatkan sebagai juara dunia di Tokyo, kelmarin.

Pengarah Kejurulatihan Beregu Persatuan Badminton Malaysia (BAM), Rexy Mainaky, berkata kecederaan yang dialami Aaron telah memaksa gandingan itu menarik diri daripada kejohanan itu.

”Aaron tidak berasa selesa dengan keadaan otot di bawah ketiaknya, disebabkan itu di final Kejohanan Dunia beliau tidak banyak lakukan pukulan smash kencang. Oleh itu, Aaron tidak mahu mengambil risiko dan sebab itu beliau mengambil keputusan untuk berundur daripada kejohanan itu,” katanya kepada Bernama pada Isnin.

Sementara itu, Pengarah Prestasi Tinggi BAM, Dr Tim Jones, berkata mereka akan melakukan lebih banyak penilaian terhadap Aaron apabila dia pulang dari Jepun tidak lama lagi.

“Bagaimanapun, jika ia disahkan sebagai ketegangan kecil dengan pengurusan beban dan rawatan yang baik, saya percaya dalam beberapa minggu, Aaron akan kembali pada tahap 100 peratus,” katanya.

Semalam, Aaron-Wooi Yik mencipta sejarah apabila muncul sebagai pemain Malaysia pertama meraih gelaran dunia selepas penantian 45 tahun apabila menewaskan gandingan berpengalaman dari Indonesia, Mohammad Ahsan-Hendra Setiawan 21-19, 21-14 di pentas final Kejohanan Dunia di Tokyo. — BERNAMA


Keadaan Abdul Hadi semakin baik, dipindah ke wad biasa

KOTA BHARU: Keadaan kesihatan Presiden PAS, Tan Sri Abdul Hadi Awang semakin stabil hari ini.

Naib Presiden PAS, Datuk Mohd Amar Nik Abdullah berkata, Abdul Hadi sudah dipindahkan ke wad biasa berbanding Unit Rawatan Koronari (CCU) sebelum ini.

“Hari ini keadaan beliau semakin baik dan sudah dipindahkan ke wad biasa.

“Beliau bagaimanapun masih lagi dalam rawatan dan pemerhatian doktor,” katanya seperti dilapor Sinar Harian pada Ahad.

Menurut Mohd Amar, tiada sebarang lawatan ziarah dilakukan kerana memberi ruang Abdul Hadi untuk pulih.

“Semua tidak melawat, biarlah beliau rehat betul-betul dan kita doakan semoga beliau cepat sembuh,” ujarnya.

Media sebelum ini melaporkan, beberapa program membabitkan Abdul Hadi terpaksa ditangguhkan sementara kerana keadaan kesihatannya yang merosot sebelum Aidiladha lalu.

Program terakhir dihadiri Abdul Hadi yang juga bekas Menteri Besar Terengganu itu adalah majlis perasmian jentera Pilihan Raya Dewan Pemuda (DPP) Pas negeri yang diadakan di Dewan Tok Guru, Rusila, Marang, Rabu lalu.

Authors

Media Variasi

View all posts

Diyana Rahip

View all posts

View all posts

View all posts


Anwar saman Ahli Parlimen Pendang berhubung kenyataan fitnah di lobi Parlimen

KUALA LUMPUR: Datuk Seri Anwar Ibrahim memfailkan saman terhadap Ahli Parlimen Pendang, Datuk Awang Solahuddin Hashim berhubung kenyataan berbaur fitnah terhadap Perdana Menteri itu di lobi Parlimen.

Anwar, 75, memfailkan saman itu menerusi Tetuan S.N. Nair & Partners di Mahkamah Tinggi di sini, dengan menamakan Awang Solahuddin sebagai defendan tunggal.

Peguam Datuk S.N. Nair, yang mewakili Anwar, ketika dihubungi Bernama berkata, saman itu difailkan pada 12.06 tengah hari tadi.

Berdasarkan pernyataan tuntutan, Anwar mendakwa defendan membuat beberapa kenyataan yang merujuk kepadanya di lobi Dewan Rakyat, bangunan Parlimen di sini, semasa Mesyuarat Pertama Penggal Kedua Parlimen Ke-15, pada 21 Februari lepas.

Beliau berkata, kenyataan tersebut telah diterbitkan semula atau menyebabkan penerbitan semula oleh defendan kepada pemberita, yang terakam dalam bentuk audio dan video.

“Pada 21 Feb 2023, kenyataan fitnah daripada audio dan video tersebut telah diterbitkan semula atau menyebabkan penerbitan semula oleh defendan di aplikasi TikTok melalui akaun di bawah nama “@asriasri64chanel”.

“Video yang diterbitkan dalam akaun TikTok itu telah mendapat tontonan melebihi 21,700 kali, 348 komen, melebihi 180 butang ‘like’, melebihi 22 butang ’favourite’, dan 55 kali perkongsian setakat tarikh pemfailan tindakan ini,” menurut Anwar dalam pernyataan tuntutan itu.

Ahli Parlimen Tambun itu berkata, pada hari sama (21 Februari) portal MalaysiaKini menerbitkan semula sebahagian kenyataan fitnah daripada audio dan video tersebut menerusi dua artikel bertajuk ‘MP PAS: Sikap pendendam Anwar lebih teruk daripada Mahathir’ manakala dalam versi Bahasa Inggeris, bertajuk “Why no LCS charges, MP asks ‘more vindictive than Mahathir’ PM’.

Menurut Anwar, kenyataan fitnah itu antaranya membawa maksud beliau mempunyai sifat pendendam serta membalas dendam, telah menyalah guna kuasa sebagai Perdana Menteri dan Menteri Kewangan dengan mencampuri, mengganggu serta sewenang-wenangnya mengarahkan agensi penguatkuasaan undang-undang dan pendakwaan di Malaysia untuk agenda politik peribadi.

Beliau mendakwa Awang Solahuddin sengaja dan berniat jahat mengucap serta menerbitkan kenyataan fitnah itu untuk menghasut orang ramai serta menimbulkan kebencian peribadi terhadap plaintif yang kini ketua Kerajaan Perpaduan yang sah dan komited untuk membasmi segala bentuk rasuah.

“Kenyataan fitnah itu memusnahkan reputasi saya sebagai pemimpin yang dihormati di Malaysia serta di peringkat antarabangsa. Penerbitan dan penerbitan semula kenyataan memfitnah itu adalah objektif defendan bagi mendapatkan publisiti murah untuk kepentingan peribadi dan politiknya,” kata Anwar.

Anwar menuntut Awang Solahuddin antaranya ganti rugi am,  teruk, teladan, ganti rugi pampasan selain perintah injunksi untuk menghalang defendan, ejen, atau wakilnya daripada terus menerbitkan atau mengedarkan kenyataan fitnah serupa. – BERNAMA


Kerajaan usaha percepat tingkat kelajuan internet di seluruh negara- Fahmi Fadzil

SHAH ALAM: Menteri Komunikasi dan Digital, Fahmi Fadzil berkata, kerajaan melalui kementeriannya akan terus berusaha mempercepatkan perluasan capaian, serta meningkatkan kelajuan Internet di seluruh negara.

Beliau berkata, pada masa ini, hanya kira-kira tiga peratus kawasan berpenduduk di seluruh negara masih tidak mempunyai capaian Internet.

“Antara usaha yang telah dilakukan termasuklah peningkatan kapasiti rangkaian telekomunikasi, serta keupayaan infrastruktur sedia ada dan pembinaan menara telekomunikasi yang baharu.

“Selain itu, kerajaan beri tumpuan kepada pembangunan dan peningkatan kemudahan digital di luar bandar dan pedalaman, bagi memastikan kesamarataan akses kepada teknologi dan Internet di seluruh negara,” katanya ketika berucap pada Majlis Pengagihan Perantisiswa dan Perasmian MYDIGITAL.KKD di Universiti Teknologi Mara, di sini hari ini.

Fahmi berkata, keutamaan kementeriannya pada masa ini ialah untuk mengatasi jurang atau kesenjangan digital yang berlaku.

Mengulas mengenai Inisiatif PerantiSiswa, Fahmi berkata, secara keseluruhan setakat 15 April tahun lepas jumlah permohonan diterima ialah 474,311 dan daripada jumlah itu, 368,803 penerima PerantiSiswa telah dikenal pasti manakala sebanyak 105,508 permohon gagal.

Bagaimanapun beliau berkata, daripada 105,508 permohonan yang gagal itu, saringan kedua yang dijalankan mendapati 31,699 pemohon merupakan daripada golongan B40.

“(Permohonan) 3,1699 telah disaring lagi, ada beberapa pematuhan (yang perlu dipatuhi), adakah mereka pelajar separuh masa, pelajar akhir tahun, adakah mereka pernah menerima bantuan peranti, maka dari jumlah itu didapati 23,394 pelajar menepati syarat (untuk menerima peranti),” katanya.

Fahmi berkata, inisiatif berkenaan melibatkan kos (keseluruhan) berjumlah RM450 juta dan telah memberi manfaat kepada 359,742 mahasiswa atau penuntut institusi pengajian tinggi (IPT), dalam kelompok keluarga B40.

Sementara itu, beliau berkata bagi mempercepatkan pengagihan PerantiSiswa, KKD telah mengaktifkan 31 Pusat Pengagihan Berpusat di seluruh negara selama tiga minggu, bermula 17 Februari lepas.

“Alhamdulillah, melalui pengagihan berpusat ini, sebanyak 33,540 peranti telah diagihkan dalam tempoh tiga minggu sahaja. Baki pengagihan 9,000 peranti dijangka akan diselesaikan secepat mungkin,” katanya.

Ketika ditanya, adakah KKD akan meneruskan inisiatif tersebut bagi membantu pelajar sekolah dalam kalangan keluarga B40, beliau berkata pihaknya kini dalam proses meneliti perkara itu.

“Kita dalam proses meneliti permohonan tambahan, pandangan atau mungkin maklum balas, kritikan dan sebagainya. Pada waktu ini, kita mahu selesaikan baki pengagihan, tiba masa kita akan buat pengumuman,” katanya. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Transformasi sistem kesihatan negara daripada ‘sick care’ kepada ‘health care’

KOTA KINABALU: Kementerian Kesihatan sedang melakukan transformasi sistem kesihatan negara daripada sick care atau penjagaan pesakit kepada health care (penjagaan kesihatan), kata Menterinya Khairy Jamaluddin.

Seperti kata-kata ‘mencegah lebih baik daripada merawat’, beliau berkata transformasi itu penting bagi membolehkan pemerkasaan terhadap aktiviti pencegahan penyakit, menggalakkan gaya hidup sihat, meningkatkan saringan kesihatan dan perkhidmatan kesihatan primer dalam komuniti.

Beliau berkata transformasi itu juga dapat menggalakkan perluasan rekod kesihatan digital dalam kalangan komuniti dan penggunaan teknologi terkini dalam sektor kesihatan.

“(Transformasi ini) maksudnya kita mahu kekalkan rakyat Malaysia sentiasa sihat. Setiap tahun hampir satu juta rakyat Malaysia jatuh sakit sama ada menghidap kencing manis, hipertensi, kolestrol terlalu tinggi dan bermacam-macam penyakit.

“Sehubungan itu, Kertas Putih Kesihatan (HWP) menjadi dokumen dasar kerajaan penting yang akan mengesyorkan reformasi sistem kesihatan negara secara berfasa bagi tempoh 15 tahun akan datang,” katanya ketika berucap pada Dialog Awam Pembangunan HWP di Pusat Konvensyen Antarabangsa Kota Kinabalu di sini pada Jumaat.

Turut hadir Menteri Pembangunan Masyarakat dan Kesejahteraan Rakyat negeri Datuk Shahelmey Yahya dan Ketua Pengarah Kesihatan Tan Sri Datuk Dr Noor Hisham Abdullah.

Khairy berkata Suruhanjaya Reformasi Kesihatan akan ditubuhkan bagi memantau pelaksanaan HWP dan melalui HWP fungsi-fungsi di bawah kementerian akan menjadi lebih cekap dan berkesan, termasuk  penambahbaikan perancangan sumber manusia.

Sementara itu, mengenai pelan sistem kesihatan di Sabah dan Sarawak, beliau berkata 30 buah klinik kesihatan iaitu 14 di Sabah dan 16 di Sarawak dengan anggaran perbelanjaan RM1.5 bilion, bakal dibina di kedua-dua negeri itu.

“Kementerian turut menyasarkan untuk menaik taraf enam hospital bukan pakar kepada hospital pakar minor, masing-masing tiga di Sabah dan Sarawak,” katanya.

Sementara itu, Dr Noor Hisham berkata sesi dialog awam kertas putih kesihatan itu membolehkan pelbagai isu dan idea disuarakan dari pelbagai peringkat sektor kesihatan, agar sistem kesihatan bertambah baik.

Beliau berkata sistem kesihatan di Sabah dan Sarawak sememangnya memerlukan lebih banyak perhatian dari pelbagai aspek untuk ditambah baik, bagi membolehkan kertas putih kesihatan dibentangkan di Parlimen.

“Ini adalah suatu sesi yang baik, kita dapat bercakap dari atas hingga ke bawah bagi mendapatkan satu kertas (HWP) yang mantap dan cara terbaik untuk membina sebuah sistem kesihatan terbaik, supaya jika berhadapan pandemik atau bencana kita dapat menguruskannya dengan baik,” katanya. – BERNAMA


Mesut Ozil tidak ada dalam perancangan JDT – TMJ

Pemilik Kelab JDT Tunku Mahkota Johor Tunku Ismail Sultan Ibrahim bertitah demikian sekali gus menepis desas-desus yang mengatakan bintang kelahiran Jerman itu bakal menyertai kelabnya.

Baginda bagaimanapun memberi bayangan bahawa tidak mempunyai masalah untuk mempertimbangkan pemain kelab Sepanyol Sevilla iaitu Papu Gomez sekiranya mampu memberikan komitmen untuk bermain di JDT.

“Saya tidak tahu mana cerita Mesut Ozil ini datang, tetapi jikalau Papu Gomez.. kalau dia boleh memberi saya komitmen dan harga munasabah, insya-Allah. Tetapi Mesut Ozil tidak pernah ada dalam perancangan saya.

“Kalau dia (Ozil) bagus kenapa tidak ada satu pun kelab ambil dia, mungkin ada masalah peribadi, kita tidak tahu, mungkin dari segi sikap… saya tidak mahu memburukkan sesiapa kerana saya tidak kenal dia.

“Tetapi, itu antara faktor kami harus ambil dan buat penilaian, tidak kami terima setakat hendak nama besar sahaja dalam JDT, saya hendak keputusan, kejayaan dan bukan jadi populis,” titah baginda dalam Sesi Soal Jawab Bersama Penyokong di Stadium Sultan Ibrahim, di sini malam tadi.

Baginda pada masa sama bertitah tidak mahu JDT dijadikan sebagai kelab persaraan untuk mana-mana pemain dunia dan menjelaskan hanya pemain yang mampu memberikan komitmen dan sanggup berjuang bermati-matian untuk pasukan berada di kelab itu.

“Saya rasa, saya tidak akan bayar pemain yang tidak akan lari tiga meter dalam padang. Di Johor tidak ada superstar, yang ada, pemain yang memberi komitmen dan sanggup bermati-matian antara satu sama lain, komited untuk menyerang dan bertahan sebagai satu unit,” titah baginda.

Baginda juga bertitah penyertaan JDT III dalam pertandingan bola sepak kompetitif seperti Sukan Malaysia (Sukma) ke-20 pada masa sama mampu memberikan pendedahan kepada pemain sekali gus memperbaiki prestasi pemain.

Perjuangan JDT III  pada Sukma ke-20 berakhir di peringkat suku akhir setelah tewas 4-5 menerusi sepakan penalti ketika berdepan Wilayah Persekutuan setelah terikat 1-1 dalam 90 minit perlawanan.

Sementara itu, Tunku Ismail turut menzahirkan ucapan tahniah kepada atlet Johor atas kejayaan mendahului tangga teratas carta kutipan pingat Sukma ke-20.

Setakat semalam, Johor mendahului kutipan pingat pada temasya sukan dwitahunan itu dengan 50 pingat emas, 31 perak dan 21 gangsa diikuti Terengganu 26 emas, 26 perak dan 24 gangsa. – BERNAMA


TPM Zahid fokus banjir, Fadillah MA63, Anwar kurangkan kekerapan cabutan nombor ramalan

PUTRAJAYA: Timbalan Perdana Menteri, Datuk Seri Dr Ahmad Zahid Hamidi dipertanggungjawabkan untuk pengurusan bencana banjir dijangka melanda negara manakala Datuk Seri Fadillah Yusof akan memfokuskan hal ehwal Sabah dan Sarawak terutamanya Perjanjian MA63.

Perdana Menteri, Datuk Seri Anwar Ibrahim berkata, selain itu Ahmad Zahid dan Fadillah juga berperanan memastikan jurang ekonomi antara rakyat di Semenanjung serta Sabah dan Sarawak akan dikurangkan dengan langkah-langkah yang akan diambil bagi mengatasi masalah itu.

“Semua kuasa yang ada diagihkan kepada rakan-rakan yang telah diberi mandat, kita perlu siap sedia dengan bencana banjir ramalan kaji cuaca meramalkan cuaca akan lebih murung dan membebankan, jadi kita minta TPM (Ahmad Zahid) mempengerusikan jawatankuasa bencana  dan adakan langlah-langkah segera memantau dan buat persiapan.

“Fadillah diberikan tugas untuk pastikan perkara bersangkut MA63 disegerakan terutama yang menimbulkan keresahan perlu segera diselesaikan,” katanya pada sidang media selepas Mesyuarat Kabinet Khas di sini hari ini.

Anwar turut mengumumkan kekerapan cabutan khas nombor ramalan dikurangkan kepada lapan kali berbanding 22 kali setahun yang diluluskan sebelum ini.

“Kita tidak ada kecenderungan mengutip dana haram, jadi hari saya ini saya sebagai Menteri Kewangan membatalkan keputusan cabutan khas perjudian,” katanya.

Pada September 2021, kerajaan ketika itu meluluskan kekerapan cabutan khas nombor ramalan dari lapan kali kepada 22 kali.

Sementara itu, Anwar berkata, beberapa langkah akan dilaksanakan bagi mengurangkan kos sara hidup termasuk mengurangkan harga telur.

Beliau berkata, Menteri Pertanian dan Keterjaminan Makanan Mohamad Sabu akan mengumumkan harga telur yang lebih rendah esok dan mengurangkan kebergantungan kepada kartel.

“Kita harap jumlah pengedaran telur di pasaran cukup dan harga telur yang diberitahu tadi akan dikurangkan,” katanya.

Dalam pada itu Anwar juga menegur Tan Sri Syed Mokhtar Al-Bukhary kerana syarikatnya, Bernas memonopoli import beras.

“Untuk berlaku adil kita harus tahu kebenaran import bukan konsesi dan bukan dianugerahkan kepada beliau tetapi dianugerah kepada syarikat Bernas yang pada ketika itu dipunyai oleh Tan Sri Tan Boon Seng dan (Datuk Seri) Shahidan Kassim,” katanya.

Anwar berkata, Syed Mokhtar telah membeli kepentingan syarikat Bernas sebanyak 31 peratus daripada Tan Boon Seng sekitar RM800 juta dan pegangan saham yang dipunyai Shahidan Kassim pada RM400 juta.

Perdana Menteri memberi jaminan kerajaan di bawah pimpinannya tidak akan lagi mengizinkan cara pembolotan kekayaan oleh tokoh-tokoh politik dengan mudah dan “menghisap darah” pesawah padi miskin.

“Kita tidak boleh bebankan Syed Mokhtar sehingga kita dapat teliti keuntungan dia sama ada pulangan itu berpatutan. Saya telah gesa beliau untuk berbuat sesuatu segera maka peruntukan sekarang bulan ini RM10 juta kepada pesawah padi dan mulai tahun depan RM50 juta daripada Bernas,” katanya.

Menyatakan pendirian kerajaan pimpinannya, Anwar berkata, dasar-dasar yang baik kerajaan terdahulu akan diteruskan termasuk sistem kontrak yang telus.

“Dasar-dasar yang baik, kontrak (telus) kita tiada masalah, ini kerajaan yang teruskan sistem, tetapi kita tegas dalam membuat perubahan, tender tidak ikut perolehan, projek tak ikut prosedur harus kita teliti semula,”  katanya.

Dalam pada itu beliau berkata rang undang-undang yang sedang dibahaskan di Parlimen ketika kerajaan terdahulu, jika ia memberi kebaikan kepada negara juga akan diteruskan sambil menyatakan ia akan diteliti oleh kementerian berkaitan. – BERNAMA


Dua bekas PM disaman berhubung penamatan projek HSR

KUALA LUMPUR: Seorang individu memfailkan saman terhadap dua bekas Perdana Menteri, Tun Dr Mahathir Mohamad dan Tan Sri Muhyiddin Yassin atas dakwaan menyalahgunakan jawatan awam dan cuai berhubung penamatan Projek Kereta Api Berkelajuan Tinggi Kuala Lumpur-Singapura (HSR).

Mohd Hatta Sanuri, 47, yang memfailkan saman itu menerusi Tetuan Mohaji, Hazury & Ismail pada 30 Disember tahun lepas, turut menamakan bekas Menteri di Jabatan Perdana Menteri (Ekonomi) Datuk Seri Mustapa Mohamed, bekas Menteri Pengangkutan, Datuk Seri Dr Wee Ka Siong dan kerajaan selaku defendan pertama hingga kelima.

Tindakan saman itu difailkan Mohd Hatta mewakili dirinya dan lebih 32 juta rakyat Malaysia yang terkesan dan kecewa dengan pembaziran yang telah dilakukan oleh kesemua defendan.

Dalam pernyataan tuntutan, Mohd Hatta selaku plaintif mendakwa Dr Mahathir, yang ketika itu Perdana Menteri ketujuh telah melakukan kecuaian dan menyalah guna jawatan awam apabila mengambil keputusan menangguhkan projek HSR, menyebabkan kerajaan dan seluruh rakyat Malaysia perlu membayar pampasan kepada Kerajaan Singapura hampir RM46 juta.

Plaintif juga mendakwa Muhyiddin, yang ketika itu Perdana Menteri kelapan turut cuai dan menyalah guna jawatan awam apabila menamatkan projek berkenaan sehingga kerajaan dan semua rakyat Malaysia termasuk plaintif selaku pembayar cukai perlu mengeluarkan wang RM320,270,519.24 sebagai pampasan pembatalan Perjanjian Dua Hala antara Malaysia dan Singapura yang dipersetujui.

Dakwa plaintif, Mustapa, yang bertanggungjawab dalam menguruskan projek itu telah melakukan kecuaian ketika menangguhkan projek tersebut sehingga menyebabkan wang negara perlu dikeluarkan sebanyak RM46 juta.

Selain itu, Mohd Hatta mendakwa Ka Siong juga cuai semasa menguruskan projek tersebut yang merupakan pengangkutan awam bagi rakyat Malaysia sehingga mendatangkan kesusahan dan kerugian berjumlah RM46 juta dan RM320,270,519.24 kepada rakyat Malaysia sekali gus menafikan hak rakyat untuk menikmati sistem pengangkutan kelas pertama di peringkat antarabangsa yang pantas, selamat dan murah.

Oleh itu, plaintif antara lain menuntut deklarasi bahawa pembatalan projek yang diumumkan oleh Muhyiddin adalah batal dan tidak sah selain memohon deklarasi kesemua defendan membayar ganti rugi dan pampasan sebanyak RM1 juta kepada setiap rakyat Malaysia termasuk plaintif kerana telah secara salah dan cuai membatalkan projek HSR.

Pada 1 Januari 2021, Malaysia dan Singapura mengumumkan penamatan projek HSR sejauh 350 kilometer kerana kedua-dua negara gagal mencapai persetujuan mengenai perubahan yang dicadangkan oleh Malaysia sebelum perjanjian projek itu luput pada 31 Disember 2020.

Sehubungan itu, Malaysia telah membayar S$102.8 juta (RM320.27 juta) kepada Singapura untuk kos yang ditanggung bagi pembangunan projek HSR dan berkaitan dengan pelanjutan penggantungannya.

Projek tersebut dijangka menyediakan tiga servis utama iaitu perjalanan secara langsung antara Malaysia dan Singapura dalam tempoh 90 minit, servis domestik di Malaysia dan perkhidmatan shuttle dari Iskandar Puteri (Johor) sehingga Singapura.

Pengurusan kes saman itu ditetapkan pada 2 Februari ini di hadapan Penolong Kanan Pendaftar Mahkamah Tinggi Nur Shasha Hidayah Nor Azahar. – BERNAMA


Siti Mastura tiba Bukit Aman untuk dirakam percakapan

KUALA LUMPUR: Ahli Parlimen Kepala Batas, Dr. Siti Mastura Muhammad hadir ke Ibu pejabat Polis Bukit Aman untuk dirakamkan keterangan.

Beliau yang diiringi peguamnya tiba kira-kira pukul 11 pagi untuk dirakam percakapan oleh Unit Siasatan Jenayah Terkelas (USJT) dan dilihat terus memasuki Bukit Aman.

Semalam, Ketua Polis Negara, Tan Sri Razarudin Husain mengesahkan, pihaknya akan mengambil keterangan Dr. Siti Mastura berkait dakwaan mengeluarkan kenyataan berbaur fitnah terhadap Pengerusi DAP, Lim Guan Eng dan kepemimpinan parti itu.

Setakat semalam, enam laporan polis sudah diterima berkait kes itu yang disiasat mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.

Dalam rakaman video berdurasi 46 minit 51 saat, Dr. Siti Mastura dalam majlis ceramah politik di Kemaman, Terengganu, baru-baru ini, mengaitkan pemimpin veteran DAP, Lim Kit Siang yang juga bapa Guan Eng sebagai sepupu bekas Ketua Parti Komunis Malaya (PKM), Chin Peng.

Selain itu, Ahli Parlimen Kepala Batas itu juga mendakwa bekas Perdana Menteri Singapura, Lee Kuan Yew sebagai sepupu Kit Siang dan mengaitkan isteri Guan Eng, Betty Chew bersepupu dengan Ahli Parlimen DAP Seputeh, Teresa Kok.

Beliau juga didakwa mengaitkan pemimpin DAP lain termasuk Setiausaha Agungnya merangkap Menteri Pengangkutan, Anthony Loke; Naib Pengerusi Kebangsaan DAP dan Menteri Perumahan dan Kerajaan Tempatan, Nga Kor Ming; Ahli Parlimen Bruas, Ngeh Koo Ham dan Teresa mempunyai hubungan kekeluargaan. – Utusan

Author

Media Variasi

View all posts

View all posts


Terima kasih dan penghargaan atas sokongan yang jelas dan tegas – PM Anwar

KUALA LUMPUR: Perdana Menteri, Datuk Seri Anwar Ibrahim hari ini mengucapkan terima kasih dan penghargaan di atas kepercayaan dan sokongan yang jelas kepadanya di Dewan Rakyat, hari ini.

Beliau berkata, kerajaan hari ini telah membawa satu Usul Undi Percaya terhadap Perdana Menteri dan berjaya membuktikan keabsahan dukungan majoriti Ahli Dewan Rakyat.

“Kini masa untuk bekerja dan menjelmakan perubahan yang didambakan rakyat,” katanya menerusi hantaran di Facebook.

Terdahulu Anwar yang juga Ahli Parlimen Tambun membuktikan keabsahannya sebagai Perdana Menteri ke-10, apabila Usul Undi Percaya terhadapnya diluluskan dengan lebih suara bersetuju pada hari pertama Persidangan Dewan Rakyat Parlimen ke-15 hari ini.

Keabsahan Ahli Parlimen Tambun itu disahkan Yang Dipertua Dewan Rakyat, Datuk Johari Abdul, yang mengumumkan keputusan tersebut selepas undian suara dibuat sebaik 13 Ahli Parlimen kerajaan dan pembangkang selesai membahaskannya.

Terdahulu usul itu dikemukakan Timbalan Perdana Menteri, Datuk Seri Fadillah Yusof dan disokong seorang lagi Timbalan Perdana Menteri, Datuk Seri Dr Ahmad Zahid Hamidi. – BERNAMA


Kami perlu lebih berani – Wooi Yik

KUALA LUMPUR: Lima kali terkandas di separuh akhir dan satu kali tewas di peringkat akhir.

Itu pencapaian beregu nombor satu lelaki negara Aaron Chia-Soh Wooi Yik daripada keseluruhan lapan kejohanan disertai tahun ini.

Pencapaian dilakar naib juara Kejohanan Badminton Asia 2022 di Manila, Filipina, Mei lepas itu mungkin pahit untuk ditelan lebih-lebih lagi dengan nasib dialami Aaron-Wooi Yik yang masih lagi kempunan menjulang sebarang gelaran sejak digandingkan pada 2017.

Justeru, Wooi Yik berkata beliau bersama gandingannya perlu lebih berani terutama ketika mereka semakin hampir untuk menamatkan badi tanpa sebarang gelaran selepas sering kali disekat lawan di peringkat separuh akhir.

“Selalunya, pusingan pertama hingga suku akhir tiada masalah bagi kami tapi bila di separuh akhir khususnya lawan gandingan utama, kami kena lebih yakin.

“Saya rasa bukannya kami takut berdepan mereka (gandingan utama) namun ia lebih kepada kepercayaan diri kami seperti nasihat Pengarah Kejurulatihan Beregu Persatuan Badminton Malaysia Rexy Mainaky yang mahu kami lebih berani,” katanya ketika ditemui baru-baru ini.

Jelasnya, walaupun Rexy sering menasihati pemenang gangsa Sukan Olimpik Tokyo 2020 itu untuk lebih ‘garang’ di peringkat separuh akhir, Wooi Yik mengakui bukan mudah untuk melakukannya namun berazam untuk terus memperbaiki kelemahan tersebut.

Dalam pada itu, Wooi Yik berkata beliau sama sekali tidak menghiraukan komen negatif yang dilontarkan netizen menerusi media sosial terutama ketika mereka tewas dalam mana-mana pertandingan.

“Saya tidak akan peduli (komen netizen), mungkin nampak (lihat komen) tapi tak masuk dalam hati,” katanya. – BERNAMA


Legasi Rahmah Allahyarham Salahuddin diteruskan – Anwar

CYBERJAYA: Legasi Rahmah Allahyarham Datuk Seri Salahuddin Ayub akan diteruskan Kerajaan Perpaduan.

Perdana Menteri, Datuk Seri Anwar Ibrahim berkata, beliau menghargai jasa dan budi Allahyarham buat rakyat serta negara.

“Terima kasih untuk segala jasa dan budimu buat rakyat serta negara. Akan kami teruskan legasi RAHMAHmu. Damailah di sana, Al-Fatihah,” katanya menerusi hantaran di media sosial pada Isnin.

Terdahulu, Anwar mengimamkan solat jenazah buat Allahyarham Salahuddin di Masjid Jamek Dato’ Haji Noh Gadot, Pontian, Johor sekitar jam 11 pagi.

Jenazah Salahuddin selamat disemadikan di Tanah Perkuburan Jalan Sulong, Serkat, Pontian, Johor kira-kira pukul 12 tengah hari tadi.

Untuk rekod, Salahuddin yang juga Menteri Perdagangan Dalam Negeri dan Kos Sara Hidup meninggal dunia di Hospital Sultanah Bahiyah (HSB), semalam.

Beliau meninggal dunia selepas menjalani pembedahan pendarahan otak dan ditidurkan di bawah pengawasan rapi pakar pembedahan dan perubatan HSB.

Author

Diyana Rahip

View all posts

View all posts


Tawaran tambang van-hailing RM1 ke stesen KTMB tarik lebih ramai pengguna tren

SUBANG JAYA: Keretapi Tanah Melayu Berhad (KTMB) yakin kerjasama syarikat itu dengan penyedia perkhidmatan van-hailing Kumpool dengan tambang promosi serendah RM1 mampu menggalakkan orang ramai menggunakan pengangkutan awam terutamanya rel.

Ketua Pegawai Eksekutif Kumpulan KTMB, Datuk Mohd Rani Hisham Samsudin berkata, melalui kerjasama itu, pengguna KTM Komuter, perkhidmatan tren elektrik (ETS) dan KTM Intercity boleh menggunakan perkhidmatan van-hailing itu ke stesen KTM dari destinasi ditetapkan.

“Melalui jalinan kerjasama ini, pengguna akan menikmati tambang promosi serendah RM1 dari destinasi yang ditetapkan untuk ke stesen-stesen KTMB.

“Kolaborasi ini bertujuan menyediakan pilihan perkhidmatan pengangkutan yang lebih mudah, cepat dan fleksibel kepada para penumpang KTMB yang ditempah melalui aplikasi telefon pintar iaitu Kumpool Ride untuk ke stesen yang terpilih,” katanya pada majlis pengumuman kerjasama tersebut di sini hari ini.

Katanya sebagai permulaan, Stesen Subang Jaya dipilih sebagai projek perintis pertama di Lembah Klang yang mempunyai jumlah penumpang menggunakan perkhidmatan KTM Komuter seramai 48,000 orang sebulan.

Katanya projek perintis berkenaan telah bermula sejak Disember lepas.

“Sementara itu fasa berikutnya akan diperkenalkan di Stesen Universiti Kebangsaan Malaysia (UKM) pada awal Julai tahun ini dan perancangan seterusnya akan diperluaskan ke Wilayah Selatan,” katanya.

Beliau berkata KTMB akan memantau dan menilai hasil pelaksanaan sistem itu serta akan terus merangka strategi penambahbaikan perkhidmatan pengangkutan awam supaya ia menjadi pilihan berbanding penggunaan kenderaan persendirian.

“KTMB sentiasa mengalu-alukan kerjasama strategik bersama syarikat pengangkutan e-hailing dan van-hailing memandangkan platform ini semakin menjadi pilihan dalam kalangan pengguna dan membantu merancakkan sistem pengangkutan awam di negara kita,” katanya. – BERNAMA


‘Jual kereta ke jual payudara?’ – Video wanita promosi kereta terpakai undang kecaman netizen

KECOH di media sosial video seorang wanita mempromosikan kereta terpakai dengan keadaan agak ‘menggiurkan’ golongan para lelaki.

Mana tidaknya, video yang tular di TikTok itu sepatutnya memfokus kepada kereta terpakai itu terganggu dek kerana imej yang dikenakan penasihat jualan itu disifatkan terlalu  mencolok mata sehingga menampakkan bahagian lurah dadanya.

“Abang-abang pernah dengar tak kereta sambung bayar? Abang mesti takut kena scam kan, ataupun takut tak dapat kereta kan?

“Jangan risau sebab kami dah beroperasi lebih 10 tahun, dah lebih 400 buah kereta terjual.

“Selalu kalau kita dengar sambung bayar kereta, mereka akan deal di kedai mamak, kedai kopi kan. Tapi ini tak, kami ada ofis sendiri, “ katanya dalam video promosi itu.

Video sama turut memaparkan wanita itu menunjukkan sejumlah fail di atas meja sebagai rekod pembelian para pelanggannya bagi membuktikan kereta terpakai yang dijual oleh pihaknya amat laris.

Menjengah di ruangan komen video itu, rata-rata warga net terkejut dengan strategi pemasaran yang digunakan wanita terbabit.

Malah, ada juga yang menyifatkan idea itu tidak bermoral dan murahan semata.

“Kenapa marketing kena pakai cmne?” soal netizen.

“Huhuhu terseksa tgk..x bernafas..nk jual kete ke nak jual ape ni,” luah pengguna media sosial.

“Sampai ‘melimpah’ untuk apa ek? Jual kereta ke jual payudara? Aduhai,” tulis seorang lagi warga net yang kurang senang akan video berkenaan.

“Aku scroll komen je… nak tengok… suami aku aku ada kat sini tak,” seloroh seorang lagi netizen.

Author

Diyana Rahip

View all posts

View all posts


‘Kau hebat dik!’ – Ibu pegang rotan teman anak joging bikin netizen kagum

SEMUA orang pasti mengidamkan tubuh badan yang sihat dan cergas namun bagi golongan yang berlebihan berat badan pasti sukar untuk mencapai impian itu kerana perlukan disiplin yang tinggi.

Baru-baru ini, tular video seorang kanak-kanak lelaki berbadan gempal sedang berjoging di tepi jalan raya dengan ditemani ibunya yang menunggang motosikal.

Menariknya, video yang dimuat naik di TikTok Farhinjeffry itu turut melihatkan si ibu kepada kanak-kanak itu menunggang motosikal sambil memegang rotan.

Menjengah di ruangan komen, rata-rata warga net kagum dengan tindakan si ibu yang dianggap ‘supporter‘ terbaik buat si anak untuk kekal sihat.

“Kau hebat dik sbb ada strong support dr ibu yg super hebat,” komen netizen.

“Itu alah coach yang terbaik dalam hati kita sebagai anak,” tulis seorang lagi warga net.

“Old school style trainer, tapi percaya lah budak ni berjaya capai tujuannya,” kata netizen di ruangan komen video berkenaan.

“Sometime you have to learn in a hard way in order to achieve something. One day you will definitely thank your mom for doin this,” pesan seorang lagi pengguna TikTok.

Author

Diyana Rahip

View all posts

View all posts


Bersatu tak adil terhadap wanita, Azalina umum letak jawatan Ketua Srikandi Melaka

MELAKA: Ketua Srikandi Bersatu Melaka, Azalina Abdul Rahman mengumumkan peletakan jawatannya serta keluar parti serta-merta berkuat kuasa hari ini.

Beliau turut mengumumkan peletakan jawatan sebagai Ketua Wanita Perikatan Nasional (PN) Melaka, Ahli Jawatankuasa PN Malaysia, Setiausaha Srikandi Bersatu Malaysia dan Ketua Srikandi bahagian Jasin.

Mengikut jejak langkah Azalina termasuk Ketua Penerangan Srikandi Melaka, Rohani Ahmad, yang juga Setiausaha Kerja Penerangan Srikandi, serta 320 penggerak Srikandi di beberapa bahagian.

“Keputusan ini diambil selepas saya berasakan Bersatu tidak berlaku adil terhadap wanita pada Pilihan Raya Umum ke-15 berikutan jumlah calon golongan itu tidak sampai sembilan peratus daripada jumlah kerusi di Semenanjung.

“Calon wanita banyak diletak di kerusi bukan boleh menang… usaha memperkuat peranan wanita dalam politik ternyata hanya retorik semata-mata dan hal ini telah menjejaskan kepercayaan saya terhadap corak kepimpinan parti yang dilihat gagal mendengar suara dan memperkasa ahli partinya sendiri,’’ kata beliau.

Turut mengumumkan peletakan jawatan dan keluar parti ialah Timbalan Ketua bahagian Jasin, Mustaffar Ahmad dan beberapa kepimpinan lain bahagian sama.

“Hasrat Bersatu untuk mengangkat suara anak muda ke tahap lebih tinggi dilihat hanya retorik semata-mata… oleh itu, kami sebulat suara membuat keputusan untuk meletakkan jawatan secara beramai-ramai dan juga memberhentikan keahlian Bersatu serta-merta,’’ katanya.

Ketua Badan Pimpinan Negeri Bersatu Melaka, Dr Mohd Yadzil Yaakub pula berkata Bersatu Melaka mengambil maklum peletakan jawatan dan keahlian beberapa anggota parti di negeri itu.

“Pemimpin datang silih berganti. Parti terbuka kepada sesiapa untuk sama-sama berjuang dalam Bersatu dan PN.

“Parti juga tidak menghalang dan memaksa sesiapa sahaja yang tidak mampu mengikut arus perjuangan parti hanya kerana parti tidak mampu memenuhi kehendak peribadi (mereka),” menurutnya dalam satu kenyataan. – BERNAMA


Jumlah mangsa banjir di Terengganu, Pahang meningkat

KUALA LUMPUR: Jumlah mangsa banjir ditempatkan di pusat pemindahan sementara (PPS) di Terengganu dan Pahang terus meningkat, Johor dan Perak kekal manakala di Kelantan semakin berkurangan setakat 8 pagi ini.

Di TERENGGANU, Sekretariat Jawatankuasa Pengurusan Bencana Negeri (JPBN) memaklumkan jumlah mangsa banjir terus meningkat daripada 36,009 orang pada 12 tengah malam tadi kepada 36,231 orang pagi ini.

Sebanyak 9,739 keluarga masih berlindung di 256 PPS di lapan daerah membabitkan Kemaman, Besut, Dungun, Hulu Terengganu, Setiu, Kuala Nerus, Kuala Terengganu dan Marang.

Di PAHANG, Sekretariat JPBN memaklumkan jumlah mangsa banjir pagi ini meningkat sedikit kepada 35 orang yang ditempatkan di PPS Sekolah Kebangsaan (SK) Sungai Ular, Kuantan berbanding 30 orang semalam.

Di KELANTAN, Sekretariat JPBN menyatakan kesemua mangsa ditempatkan di 119 PPS di sembilan jajahan melibatkan Pasir Mas, Tanah Merah, Kuala Krai, Pasir Puteh, Jeli, Kota Bharu, Bachok, Tumpat dan Machang terus merekodkan penurunan kepada 30,115 orang pagi ini, berbanding 30,551 orang malam tadi.

Di JOHOR, Sekretariat JPBN dalam kenyataan memaklumkan jumlah mangsa banjir kekal 48 orang pagi ini yang masih berlindung di dua PSS di Segamat melibatkan 34 orang di Balai Raya Kampung (Kg) Batu Badak dan 14 orang di Dewan Komuniti Kg Tasek.

Jabatan Pengairan dan Saliran (JPS) memaklumkan empat sungai di negeri itu berada pada paras waspada iaitu Sungai Muar, Buloh Kasap di Segamat dengan ketinggian 8.49 meter (m); Sungai Sembrong di Empangan Sembrong (10.02m); Sungai Ayer Hitam di Kg Paya Embun (4.77m) dan Sungai Endau, Kg Labong di Mersing (1.12m).

Di PERAK, jumlah mangsa banjir pagi ini kekal 26 orang daripada 12 keluarga di Bagan Datuk sejak 8 malam tadi, dengan kesemua mangsa ditempatkan di PPS SK Sungai Tiang Darat.

Ketua Polis Perak, Datuk Seri Mohd Yusri Hassan Basri akan mengadakan lawatan dan menyampaikan kotak makanan di PPS berkenaan pagi ini. – BERNAMA


Seleweng zakat MAINS: Kertas siasatan dihantar TPR selewat-lewatnya minggu depan

SEREMBAN: Kertas siasatan berhubung dakwaan berlaku penyelewengan wang zakat membabitkan Majlis Agama Islam Negeri Sembilan (MAINS) Zakat Sdn Bhd akan dihantar ke pejabat Timbalan Pendakwa Raya (TPR) selewat-lewatnya minggu depan.

Ketua Polis Negeri Sembilan, Datuk Ahmad Dzaffir Mohd Yussof berkata, ketika ini pihaknya masih melengkapkan kertas siasatan mengikut Seksyen 409 Kanun Keseksaan iaitu melakukan pecah amanah.

“Siasatan masih dijalankan dan jumlah individu yang dipanggil untuk beri keterangan pula tidak dapat didedahkan lagi setakat ini,” katanya kepada Bernama hari ini.

Sehubungan itu, beliau mengingatkan orang ramai supaya tidak membuat sebarang spekulasi sehingga boleh menganggu proses siasatan kes berkenaan.

Terdahulu, polis membuka siasatan kes itu di bawah Seksyen 409 Kanun Keseksaan dan meminta orang ramai yang mempunyai maklumat mengenai kes berkenaan supaya menyalurkannya kepada pihak berkuasa.

Pada 13 Februari lepas, Suruhanjaya Pencegahan Rasuah Malaysia (SPRM) dilapor mengesahkan kes berhubung dakwaan penyelewengan wang zakat membabitkan agensi berkenaan dikaji semula untuk melihat keterangan yang ada.

Sebelum ini, tular di aplikasi Telegram mengenai laporan pecah amanah wang kutipan zakat melibatkan pegawai jabatan berkenaan. – BERNAMA


PRN Pulau Pinang: Pengagihan kerusi PH-BN 95 peratus selesai

GEORGE TOWN: Pengagihan kerusi antara Pakatan Harapan (PH) dan Barisan Nasional (BN) bagi menghadapi Pilihan Raya Negeri (PRN) Pulau Pinang, sudah 95 peratus selesai.

Pengerusi PH Pulau Pinang, Chow Kon Yeow berkata, rundingan yang telah berlangsung sejak bulan lepas, berjalan lancar dan masih terdapat beberapa kerusi belum diputuskan kerana ada pertindihan kerusi.

“Rundingan bagi pengagihan kerusi sudah pun 95 peratus selesai dan ada beberapa kerusi lagi yang terdapat pertindihan permintaan bagi kerusi tersebut,” katanya kepada pemberita selepas merasmikan  Interactive Edutainment Programme di Hospital Gleneagles di sini hari ini.

Chow yang juga Ketua Menteri Pulau Pinang berkata, PH-BN akan mengadakan mesyuarat ketiga pengagihan kerusi PRN di Kuala Lumpur, esok.

“Saya percaya esok merupakan rundingan ketiga dan terakhir…kalau tiada keputusan, kita mungkin perlu serah kepada Majlis Presiden. Kita bermesyuarat di Kuala Lumpur kerana rundingan sudah dibawa ke peringkat pusat,” katanya.

Sementara itu ketika ditanya mengenai tarikh pembubaran Dewan Undangan Negeri (DUN) Pulau Pinang, Chow berkata, Pulau Pinang akan membubarkan DUN dalam 10 hari terakhir bulan ini.

“Sebenarnya, kita tidak bermasalah kerana sudah sampai ke akhir penggal dan seperti dijanjikan awal tahun, ia akan berlaku pada hujung bulan Jun.

Beliau berharap untuk mengumumkan tarikh pembubaran DUN, selepas mengadakan mesyuarat Majlis Mesyuarat Kerajaan (MMK) negeri Pulau Pinang yang terakhir.

Pulau Pinang mempunyai 40 kerusi DUN dan pada Pilihan Raya Umum Ke-14 (PRU14), PH memenangi 37 kerusi, termasuk dua kerusi DUN daripada calon Bersatu yang ketika itu masih bersama PH, manakala masing-masing dua dan satu kerusi dimenangi BN dan PAS.

Pada PRU15, Kedah, Pulau Pinang, Selangor, Negeri Sembilan, Kelantan dan Terengganu tidak membubarkan DUN, namun media sebelum ini melaporkan pemimpin enam negeri itu mencapai kata sepakat bahawa masa paling sesuai pembubaran DUN masing-masing ialah dalam tempoh dua minggu terakhir Jun, bagi membolehkan PRN di enam negeri itu dijalankan serentak. – BERNAMA


Pian Kpop mohon maaf kerana fitnah di Tiktok

KUALA LUMPUR: Pengguna Tiktok, Pian Kpop membuat permohonan maaf secara terbuka terhadap jutawan hartanah, Muhammad Azlan @Ali di platform berkenaan secara ‘live’ selepas mengakui kesilapan akibat salah faham.

Menerusi live itu, Pian Kpop atau nama sebenar Sufian Muhammad mengakui terlampau emosi kerana memikirkan dirinya sudah kehabisan wang dan tidak tahu kepada siapa dia perlu meminta pertolongan, sebelum ini.

Ketika itu katanya, hanya nama Azlan Al Amin (Muhammad Azlan) yang terlintas dan terus menghubungi jutawan berkenaan untuk meminta wang dipercayai hutang daripadanya.

Pada masa yang sama, lelaki terbabit turut menjelaskan tindakannya menjunjung Quran di kepala menerusi akaun sama, ia sebenarnya adalah kesilapan teknikal daripadanya sendiri.

“Masa Pian junjung Quran, dalam fikiran hanya ingat Abelan (Muhammad Azlan) hutang dengan Pian tetapi sebenarnya, ada kesilapan teknikal dan salah faham Pian. Pian ingat Pian hutang dengan Abelan rupanya salah faham,” jelasnya yang dipetik daripada akaun Berita Kini.

Dalam live sama, Pian turut ditemani jutawan terbabit malah memeluk erat dan meminta maaf berulang kali terhadap lelaki itu.

Menariknya, dia turut menerima sejumlah wang sumbangan daripada jutawan sebagai sagu hati dipercayai digunakan untuk meneruskan kehidupan keluarga.

Sementara itu, Muhammad Azlan sempat meninggalkan pesanan kepada pengikut ‘live’ supaya sentiasa melihat perkara yang berlaku dengan sabar dan hikmah.

“Apa jua berlaku kalau kita lihat dengan pandangan berhemah dan sabar, ada hikmah. Walaupun tiada hitam putih (kejadian), fikiran kita bersih, hati kita putih.

“Hal yang berlaku sebelum ini hanya kesilapan sebagai seorang manusia. Justeru, apabila kita melihat sengketa, kita jangan jadi tukang batu api, tetapi tukang damai,” katanya.

Author

Tun Puteh Wanti

View all posts

View all posts


PM turun lawat mangsa banjir, satu tamparan kepada MB Terengganu

CYBERJAYA: Tindakan Menteri Besar Terengganu, Datuk Seri Dr Ahmad Samsuri Mokhtar pergi ke luar negara sejak Ahad lalu ketika rakyat negerinya sedang menghadapi bencana banjir adalah tidak wajar.

Pensyarah Kanan Sains Politik dari Fakulti Sain Pentadbiran dan Polisi (FSPPP) Universiti Teknologi Mara (UiTM), Dr Ariff Aizuddin Azlan berkata, situasi dan fenomena banjir itu memang sudah dijangkakan beberapa bulan lagi sebelum ini.

Menurutnya, fenomena banjir yang kritikal itu memberikan implikasi kepada puluhan ribu rakyat terutama sekali di beberapa buah negeri di Pantai Timur seperti di Kelantan dan Terengganu.

“Apa yang kita boleh katakan, di saat negara sedang mengalami bencana dan juga fenomena yang tidak diingini ini, saya fikir ini bukanlah sesuatu yang wajar untuk dilakukan iaitu pergi bercuti.

“Kerana bagi saya, konteks ini, beliau sebagai ketua eksekutif di peringkat negeri lebih-lebih lagi beliau adalah ketua kerajaan di peringkat negeri itu.

“Bagi saya, beliau perlulah kekal berada di dalam negeri beliau, kerana, kalau kita lihat, walaubagaimanapun apa yang berlaku semalam, apabila Perdana Menteri, Datuk Seri Anwar Ibrahim telah melakukan lawatan ke Kelantan.

“Bagi saya ini adalah satu tamparan yang hebat kepada Ahmad Samsuri, kerana, kalau kita lihat, walaupun Anwar bukanlah ketua kerajaan di peringkat negeri, namun beliau sanggup untuk meredah dan turun meluangkan masa,” katanya kepada MEDIA VARIASI pada Khamis.

Untuk rekod, dakwaan bahawa Ahmad Samsuri telah bercuti ke luar negara itu telah tular dengan beberapa tangkap layar tiket penerbangan beliau ke Auckland, New Zealand dikongsikan dan ditularkan hampir di semua platform media sosial.

Timbalan Pengerusi Jawatankuasa Bencana Terengganu, Hanafiah Mat kemudiannya mengesahkan Ahmad Samsuri akan pulang dari New Zealand pada Rabu dan menjamin ketiadaan beliau tidak menimbulkan persoalan kerana semua urusan banjir negeri terkawal.

Sementara itu, Anwar dilaporkan telah turun di Pusat Pemindahan Sementara (PPS) di Pasir Mas, Kelantan bagi meninjau keadaan mangsa banjir di negeri itu pada Rabu.

Ariff ketika dihubungi MEDIA VARIASI untuk mengulas isu tersebut turut mengetengahkan bahawa Anwar bukan setakat turun meninjau keadaan mangsa banjir, malah mengumumkan berkenaan pemberian bantuan.

“Bukan setakat itu sahaja, malah, sewaktu sidang media beliau di Kelantan semalam, beliau juga mengumumkan beberapa jenis bantuan secara terus untuk diberikan kepada mereka yang terkesan dengan banjir.

“Jadi saya fikir, ini bukanlah sesuatu yang wajar untuk dilakukan terutama sekali oleh seorang menteri besar, kerana kalau kita lihat di saat ini, memang apa yang rakyat tempatan ingin lihat adalah sejauh manakah mereka boleh terlibat untuk berhubung bersama dengan rakyat terkesan.

“Kerana itu adalah anggapan, jangkaan, keinginan yang ingin dilihat rakyat pada waktu itu ini,” ujar Ariff lagi.

Berita berkaitan: MB Terengganu sepatutnya berada di negeri semasa rakyat dilanda musibah [VIDEO]

Author

Faridah Amiratul

View all posts

View all posts


Pemandu lori maut dihempap kayu balak

GUA MUSANG: Seorang pemandu lori maut dihempap kayu balak ketika cuba menurunkan batang balak berkenaan di sebuah kilang papan di kawasan perindustrian Gua Musang, di sini semalam.

Ketua Polis Daerah Gua Musang, Sik Choon Foo berkata, kejadian berlaku kira-kira 2.15 petang ketika mangsa Norazlan Hamdan, 53, yang baru dua bulan bekerja cuba menurunkan balak daripada lori dengan kaedah biasa diamalkan iaitu membuka empat rantai bersama kunci kecuali di bahagian tengah.

“Apabila membuka kunci rantai mangsa pergi ke arah kanan lori dan bertindak menarik rantai sebelum sebatang balak tiba-tiba jatuh menimpa bahagian badan mangsa.

“Mangsa telah disahkan meninggal dunia ketika menerima rawatan di Hospital Gua Musang,” katanya dalam satu kenyataan hari ini.

Sik berkata, hasil siasatan mendapati tiada unsur jenayah ditemukan ke atas kematian mangsa.

“Berdasarkan hasil bedah siasat dijalankan oleh pegawai perubatan forensik mengesahkan kematian berpunca daripada kehilangan darah yang banyak akibat kecederaan di tempat kerja (Massive Blood Loss Secondary to Rupture Mesenteric Artery Due to Industrial Injury).

“Kes diklasifikan sebagai mati mengejut. Kami mengingatkan supaya mana-mana individu tidak membuat spekulasi dan menghormati privasi keluarga si mati,” katanya. – BERNAMA


Cuaca panas: Jualan tembikai laris hingga 24 tan sehari

GUA MUSANG: Rezeki seorang peniaga tembikai di Bandar Baru, di sini, melimpah ruah ketika musim panas ini apabila jualannya laris hingga mencecah 24 tan sehari.

Zuhairi Hashim, 34, berkata, sejak sebulan lalu dia mula menjual buah tembikai boci (tembikai merah) gred B pada harga serendah 80 sen sekilogram (kg) manakala gred A pada harga RM1.20 sekilogram.

Katanya, dia dapat menawarkan harga yang rendah kerana bekalan tembikai diambil secara pukal dari Kelantan dan Terengganu.

“Harga murah kerana buah diambil terus dari ladang, saya berurusan secara langsung dengan peladang atau orang panggil pajak daripada ladang. Saya sanggup jelajah dua negeri ini dan dapat berurusan dengan peladang di Dabong, Tok Bali, Pasir Puteh, Kelantan, dan Setiu, Terengganu.

“Alhamdulillah, memang ramai orang datang membeli dan dalam musim panas ini saya dapat buat jualan antara 12 hingga 24 tan sehari,” katanya ditemui pemberita hari ini.

Zuhairi berkata, dia mula berniaga pada 8 pagi hingga 10 malam dengan dibantu isteri dan ahli keluarga yang lain.

Menurutnya, kebanyakan pelanggan yang datang tidak melepaskan peluang harga murah yang ditawarkan dan biasanya mereka akan membeli secara borong untuk dijadikan sajian yang menyegarkan pada majlis rumah terbuka Aidilfitri.

Dia berkata, harga buah tembikai yang murah menyebabkan pelanggan tidak takut untuk membeli,  berbanding dulu harganya agak mahal iaitu RM4.50 sekilogram.

“Sekarang pelanggan sudah dapat membeli secara borong, mereka tidak banyak fikir terus buka but kereta dan masukan buah tembikai yang diborong.

“Malah, baru-baru ini seorang pelanggan dari Sepang, Selangor telah borong sebanyak lima tan dan kami sendiri menghantarnya,” katanya. – BERNAMA


Kereta terbabas, mayat tentera laut ditemukan dalam parit

SHAH ALAM: Mayat anggota tentera laut ditemukan orang awam di dalam parit berhampiran Hotel Sri Bernam, Sabak Bernam, kira-kira 120 kilometer dari sini.

Timbalan Pengarah Bomba Selangor, Wan Md Razali Wan Ismail berkata, mayat Mohamad Khair Mahat, 28, ditemukan dalam Perodua Kelisa oleh orang awam yang memotong rumput di kawasan kejadian dan kereta tersebut dipercayai telah terbabas ke dalam parit berkenaan.

Beliau berkata, pihak bomba bertindak mengeluarkan mayat itu setelah kereta tersebut dinaikkan dari parit yang berkedalaman dua meter menggunakan jentolak, susulan panggilan yang diterima pada 4.23 petang.

“Mangsa disahkan meninggal dunia oleh pihak Kementerian Kesihatan dan mayat mangsa telah diserahkan kepada pihak polis untuk tindakan lanjut,” katanya dalam kenyataan.

Sementara itu, Ketua Polis Daerah Sabak Bernam, Supt Agus Salim Mohd Alias berkata, pihaknya mengesahkan menerima laporan berhubung penemuan mayat di dalam sebuah kereta pada Kilometer 34, Jalan Teluk Intan-Klang, hari ini.

Agus Salim berkata, siasatan awal mendapati kemalangan tersebut dipercayai berlaku pada 21 Mei lepas sekitar pukul 4 hingga 5 pagi dan sebelum kejadian, mangsa telah bertolak dari Jempol lebih kurang 12.05 tengah malam menuju ke tempat kerjanya di Lumut.

“Dipercayai mangsa telah gagal mengawal kereta yang dipandunya lalu terbabas dan terjunam ke dalam parit tersebut,” kata Agus Salim dalam kenyataan.

Beliau berkata, laporan polis telah dibuat oleh isteri mangsa keesokan harinya pada 8.54 pagi di Balai Polis Bandar Seri Jempol setelah dimaklumkan mangsa tidak hadir bertugas di markasnya dan gagal dikesan.

“.. kali terakhir isterinya berhubung (dengan mangsa) menerusi pesanan di aplikasi WhatsApp pada 1.30 pagi, 21 Mei lalu.

“Ketika itu, mangsa memaklumkan keberadaannya di Kawasan Rehat dan Rawat (RnR) Seremban Utara. Sekitar 5 pagi, isterinya cuba menghubungi mangsa namun gagal,” katanya.

Katanya, mayat mangsa telah dibawa ke Hospital Sabak Bernam untuk bedah siasat dan kes disiasat di bawah Seksyen 41(1) Akta Pengangkutan Jalan 1987. – BERNAMA


Polis serbu makmal proses dadah, suami isteri ditahan

IPOH: Sepasang suami isteri ditahan dalam serbuan ke atas sebuah rumah dipercayai menjadi makmal haram memproses dan membungkus dadah susulan penemuan bahan terlarang itu yang bernilai lebih RM210,122.80.

Ketua Polis Perak, Datuk Seri Mohd Yusri Hassan Basri berkata, pasangan masing-masing berusia 30 dan 38 tahun itu ditahan di sebuah rumah di kawasan Jelapang di sini pada Selasa malam.

“Bahan-bahan kimia dan peralatan yang dipercayai digunakan untuk memproses dan membungkus dadah dirampas dan turut menyita sebuah kenderaan dan seutas rantai leher dianggarkan berjumlah RM36,000,” katanya pada sidang media kejayaan tangkapan dan rampasan oleh Jabatan Siasatan Jenayah Narkotik (JSJN) di Ibu Pejabat Kontinjen Perak di sini hari ini.

Beliau berkata kes disiasat di bawah Seksyen 39B Akta Dadah Berbahaya 1952 dan suspek direman tujuh hari bermula semalam bagi membantu siasatan.

Katanya, hasil saringan awal air kencing mendapat seorang daripada mereka positif dadah jenis Methamphetamine dan sindiket dipercayai bergiat aktif sejak Februari manakala dadah dirampas adalah untuk pasaran tempatan.

Sementara itu, Mohd Yusri berkata, polis menahan dua lelaki dipercayai mengedar dadah di Kampung Sungai Rokam dan Taman Sri Rokam pada Isnin dan awal pagi Selasa.

Tangkapan pertama membabitkan seorang lelaki berusia 39 tahun di sebuah rumah di Kampung Sungai Rokam pada 12.15 tengah malam.

Katanya, hasil pemeriksaan menjumpai sejumlah paket dan ketulan mampat dadah jenis ganja dengan anggaran berat 7.4 kilogram (kg), anak benih disyaki pokok ganja dan cecair ganja sebanyak 90 mililiter (ml) yang dianggarkan bernilai RM25,547.

“Pihak polis turut menyita tiga kenderaan, lapan utas jam tangan, seutas rantai, dua bentuk gelang dan wang tunai berjumlah RM150,000 serta peralatan dipercayai digunakan untuk membungkus dadah. Suspek turut positif dadah jenis THC dan tindakan diambil di bawah Akta Dadah Berbahaya (Pelucuthakan Harta) 1988.

“Anggaran nilai keseluruhan harta yang disita berjumlah RM699,182 manakala nilai kesuluruhan rampasan dadah bersama harta yang disita adalah RM724,729,” katanya.

Penahanan kedua pula melibatkan lelaki berusia 52 tahun di sebuah rumah di Taman Sri Rokam di sini pada 1.15 pagi Selasa ditahan bersama ketulan mampat dipercayai dadah jenis ganja dengan anggaran berat 40 gram (gm) bernilai RM400.

“Kes disiasat di bawah Seksyen 39B Akta Dadah Berbahaya 1952 dan kedua-dua suspek direman selama tujuh hari bermula 16 Mei bagi membantu siasatan. Nilai keseluruhan dadah dirampas dianggarkan berjumlah RM25,947,”katanya. — BERNAMA


Enam anggota polis direman untuk bantu siasatan kes rasuah RM5,000

KUANTAN: Enam anggota polis termasuk seorang berpangkat inspektor dari Ibu Pejabat Polis Daerah (IPD) Jerantut direman sehingga 11 Mei ini, bagi membantu siasatan berhubung kes meminta rasuah berjumlah RM5,000.

Suruhanjaya Pencegahan Rasuah Malaysia (SPRM) dalam kenyataan hari ini berkata, perintah reman itu dikeluarkan oleh Majistret Temerloh, Mohamed Shah Reza Noor Azman.

Menurut kenyataan itu kesemua mereka ditahan petang semalam selepas hadir memberi keterangan di Pejabat SPRM Temerloh bagi membantu siasatan di bawah Seksyen 16(a)(A) Akta SPRM 2009.

Mereka didakwa melakukan perbuatan itu Rabu lepas, apabila dikatakan meminta suapan daripada seorang lelaki bagi menyelesaikan kes serbuan serta penemuan air ketum di rumah lelaki berkenaan.

Selain inspektor yang berumur 36 tahun, lain-lain anggota polis yang ditahan adalah mereka yang berpangkat Lans Koperal, Koperal dan Sarjan Mejar, yang berumur antara 28 dan 46 tahun, semuanya bertugas di Bahagian Narkotik IPD berkenaan. – BERNAMA


SPR mesyuarat 3 Ogos tentukan PRK Parlimen Pulai, DUN Simpang Jeram

CYBERJAYA: Suruhanjaya Pilihan Raya (SPR) akan mengadakan mesyuarat khas pada 3 Ogos bagi menentukan tarikh-tarikh penting berhubung Pilihan Raya Kecil penting (PRK) Parlimen Pulai dan DUN Simpang Jeram, Johor.

Setiausaha SPR, Datuk Ikmalrudin Ishak berkata, pihaknya menerima pemakluman rasmi daripada Yang Dipertua Dewan Rakyat, Tan Sri Johari Abdul hari ini berhubung dengan kekosongan luar jangka kerusi Parlimen berkenaan.

Menurutnya, SPR turut menerima pemakluman rasmi daripada Speaker Dewan Negeri Johor, Datuk Dr. Mohd. Puad Zarkashi berhubung dengan kekosongan luar jangka kerusi DUN itu.

“Selaras dengan Perkara 54 Fasal (1) Perlembagaan Persekutuan dan Fasal (5) Perkara 23 Bahagian Kedua, Undang-Undang Negeri Johor, Undang-Undang Tubuh Kerajaan 1895 memperuntukkan kekosongan luar jangka kerusi Parlimen P.161 Pulai dan Dewan Negeri N.13 Simpang Jeram perlu diisi dalam tempoh 60 hari dari tarikh kekosongan kerusi tersebut.

“Mesyuarat Khas tersebut akan dipengerusikan Pengerusi SPR, Tan Sri Abdul Ghani Salleh, di mana tarikh-tarikh penting PRK.

“Ini seperti tarikh Writ Pilihan Raya, Hari Penamaan Calon, Hari Pengundian, Daftar Pemilih yang akan digunakan dan lain-lain persiapan bagi melaksanakan pilihan raya tersebut akan dibincangkan,” katanya dalam kenyataan hari ini.

Tambah beliau, satu sidang media akan diadakan sejurus selepas Mesyuarat Khas tersebut.

Pada masa sama, SPR menzahirkan ucapan takziah kepada keluarga Allahyarham Datuk Seri Salahuddin Ayub atas kembalinya ke rahmatullah pada 23 Julai lalu.

Untuk rekod, Allahyarham Salahuddin merangkap Menteri Perdagangan Dalam Negeri dan Kos Sara Hidup disahkan meninggal dunia pada 9.23 malam pada usia 61 tahun akibat pendarahan otak.

Author

Diyana Rahip

View all posts

View all posts


Bapa Altimet culas bayar mutaah bekas isteri enggan komen, ‘lari’ dari media

SHAH ALAM: Pendakwah terkenal yang juga bapa kepada rapper tersohor negara, Altimet yang dipercayai culas membayar mutaah kepada bekas isterinya sejak tujuh tahun lalu, elak daripada memberi komen kepada media.

Tuntutan mutaah tersebut telah dituntut sejak tujuh tahun lalu oleh bekas isteri beliau, Norlina A.

Syed Abdul Rahman Syed Ali Alhadad, 71 tahun, sebelum ini banyak berceramah mengenai aspek kekeluargaan dalam Islam.

Norlina A masih belum menerima mutaah sebanyak RM28,900 tertunggak sehingga hari ini.

Di Mahkamah Syariah Shah Alam hari ini, MEDIA VARIASI cuba untuk mendapatkan komen mengenai isu itu daripadanya namun pendakwah itu mengelakkan diri bersama peguamnya.

“Saya tak nak komen, awak dari mana kenapa tanya-tanya ni,” katanya kepada MEDIA VARIASI sebelum bergegas lari dari pekarangan bilik Dewan 3, Mahkamah Syariah berkenaan.

Terdahulu, alasan yang diberikan Syed Abdul Rahman ialah perintah mahkamah tidak menetapkan tarikh yang perlu dilunaskan bayaran.

Pertanyaan kepada peguam sivil Nik Elin Nik Rashid menyatakan bahawa tempoh tersebut adalah tidak munasabah tanpa alasan yang kukuh “hanya untuk menjelaskan mutaah sebanyak RM28,900.”

MEDIA VARIASI menemui Norlina A selepas pendengaran kes di Mahkamah Syariah untuk mendapatkan penjelasan, wanita itu menceritakan Syed Abdul Rahman bercerai dengan isteri pertamanya pada tahun 1986 dan bertemu jodoh dengannya pada tahun 1988.

Tiga orang anaknya dari isteri pertama, termasuk Altimet, telah dipelihara dan dibesarkan oleh Norlina A sejak mereka kecil lagi.

“Hasil perkahwinan kami selama 28 tahun, kami telah dikurniakan dengan tiga anak lagi.

“Namun, pendakwah itu telah berpoligami tanpa kebenaran mahkamah pada tahun 2013 dan bercerai dengan saya dua tahun kemudian,” ujar Norlina A.

Sebelum menceburi diri dalam bidang dakwah, Syed Abdul Rahman adalah seorang jurutera dengan sebuah syarikat penerbangan.

Menurut profil LinkedIn beliau, antara kemahiran yang disenaraikan adalah dalam bidang pesawat, aeroangkasa, penerbangan, kejuruteraan, pengurusan projek, aeronautik dan penerbangan komersial.

Pendakwah tersebut tidak menyenaraikan sebarang pendidikan formal atau kelulusan dalam bidang agama Islam.

Author

Tun Puteh Wanti

View all posts

View all posts


Gangguan bekalan air di 472 kawasan di Selangor ekoran pencemaran bau

KUALA LUMPUR: Sebanyak 472 kawasan di lima wilayah Air Selangor dijangka mengalami gangguan bekalan air tidak berjadual bermula 7 pagi tadi berikutan henti tugas sementara Loji Rawatan Air (LRA) Sungai Semenyih dan LRA Bukit Tampoi.

Pengurusan Air Selangor Sdn Bhd (Air Selangor) dalam hantaran menerusi Facebook rasminya hari ini memaklumkan lokasi yang terlibat ialah 172 kawasan di sekitar Petaling, 54 kawasan di Hulu Langat, 196 di Sepang, 23 di Putrajaya dan 27 di Kuala Langat.

Menurut Air Selangor, pemberhentian tugas itu adalah ekoran insiden pencemaran bau yang dikesan di Stesen Pam Air Mentah Jenderam Hilir di kedua-dua LRA berkenaan.

“Air Selangor akan memaklumkan perkembangan berkaitan insiden ini dari semasa ke semasa menerusi semua medium khususnya media massa,” menurut kenyataan itu.

Pengguna boleh merujuk kesemua saluran komunikasi rasmi Air Selangor seperti aplikasi Air Selangor, Facebook, Instagram dan Twitter atau hubungi Pusat Perhubungan Air Selangor melalui talian 15300 untuk mendapatkan maklumat lanjut.

Pengguna juga boleh mengajukan pertanyaan atau aduan menerusi saluran komunikasi tanpa suara di Help Centre Air Selangor yang boleh dicapai melalui laman web www.airselangor.com dan aplikasi Air Selangor. – BERNAMA


Selangor, Sabah, Sarawak negeri terbaharu terjejas banjir, 7 PPS dibuka – Armizan

KUALA LUMPUR: Tiga negeri iaitu Selangor, Sarawak dan Sabah kini turut terjejas banjir menjadikan jumlah negeri dilanda banjir meningkat kepada lapan negeri, setakat 10 pagi ini.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali memaklumkan, tujuh pusat pemindahan sementara (PPS) telah dibuka di tiga negeri itu.

“Di Selangor, sebanyak dua PPS dibuka di dua daerah  (Petaling dan Kuala Selangor), melibatkan 57 mangsa yang terdiri daripada 18 ketua isi rumah; manakala di Sarawak, tiga PPS dibuka di dua daerah (Bau dan Kuching) melibatkan 104 mangsa dengan 28 ketua isi rumah.

“Selain itu di Sabah, dua PPS dibuka di satu daerah, Pitas melibatkan 222 mangsa dengan 37 ketua isi rumah,” katanya dalam kenyataan, hari ini.

Beliau berkata, pengurusan banjir di daerah terlibat di ketiga-tiga negeri masih berada pada tahap satu iaitu di bawah kawal selia Jawatankuasa Pengurusan Bencana Daerah (JPBD) masing-masing.

Bagaimanapun, Armizan berkata, Pusat Kawalan Operasi Bencana (PKOB) Pusat yang beroperasi 24 jam akan sentiasa memantau dan bersedia untuk sebarang pendekatan intervensi sekiranya diperlukan.

“Setakat ini sebanyak tujuh siri amaran hujan berterusan telah dikeluarkan Jabatan Meteorologi (MetMalaysia) semenjak bermulanya monsun timur laut 2022/2023 pada 7 Nov lepas.

“Siri amaran ketujuh masih lagi berkuat kuasa dan luruan monsun kedua yang bermula 17 Dis 2022 dijangka berterusan sehingga 26 Dis 2022,” katanya.

Menurut ramalan MetMalaysia, hujan berterusan dijangka berlaku di Sabah, Sarawak dan Labuan, bermula hari ini. – BERNAMA


Gempa bumi Turkiye: Elaun khas kepada anggota pasukan SAR beri motivasi penaik semangat

Seorang anggota Pasukan Mencari dan Menyelamat Khas Malaysia (SMART), Akmar Hisham Basor berkata, pemberian khas berkenaan mampu meningkatkan motivasi anggota pasukan itu yang kini memasuki minggu kedua bertugas di Nurdagi.

”Ia juga mampu menarik minat anggota SMART yang lain untuk turut serta dalam misi di luar negara yang akan datang,” katanya kepada Bernama.

Sementara itu, seorang pegawai Jabatan Bomba dan Penyelamat Malaysia (JBPM), Mohd Khairul Azmi Jaafar berkata, beliau bersyukur dengan pengumuman yang dibuat oleh perdana menteri.

Katanya, selain memberi semangat ia juga merupakan satu penghargaan kepada anggota yang berhadapan pelbagai cabaran dan kesukaran  semasa melakukan operasi SAR di sini.

“Pengumuman itu memberi impak positif terhadap setiap individu terlibat, ia menunjukkan kerajaan prihatin dengan cabaran yang dihadapi oleh pasukan SAR di sini,” katanya.

Seorang lagi anggota Pasukan Khas Pertahanan Awam (PASPA) Mohd Alip Roslani berkata pemberian berkenaan memberikan semangat untuk beliau terus terlibat dalam operasi seumpama itu pada masa akan datang.

“Apa yang paling penting, pengalaman pengurusan bencana yang diperoleh di sini yang boleh diaplikasikan di tanah air,” katanya.

Semalam, Perdana Menteri, Datuk Seri Anwar Ibrahim pada persidangan Dewan Rakyat mencadangkan supaya semua petugas pasukan SAR negara yang berkhidmat dalam misi menyelamat mangsa gempa bumi Turkiye dan Syria diberikan elaun khas.

Anwar dilapor berkata, ia termasuk memberikan sijil penghargaan serta pingat khidmat khusus sebagai menghargai pengorbanan serta komitmen petugas terlibat.

Pada Isnin lepas, Anwar berlepas ke Turkiye bagi menyatakan sokongan moral kepada Presiden Recep Tayyip Erdogan dan rakyat negara itu yang dilanda gempa bumi awal minggu lepas sehingga mengorbankan puluhan ribu nyawa.

Sepanjang keberadaan pasukan SAR negara di sini mereka telah berjaya menyelamatkan lima sekeluarga dan mengeluarkan 47 mayat. – BERNAMA


Tak pernah berpisah, ‘kembar tiga’ teruja ikuti pengajian bersama di USM

CYBERJAYA: Perpisahan bukanlah suatu hal yang mudah khususnya buat mereka yang mempunyai ‘kembar’.

Menyambung pengajian bersama adik-beradik kembar pastinya memberi keterujaan buat golongan tersebut kerana tidak perlu bimbang atas rasa ‘demam rindu’ berjauhan.

Itulah yang dinikmati tiga beradik kembar lelaki yang mendapat peluang menyambung pengajian ke peringkat Ijazah Sarjana Muda Sains Kemasyarakatan di Kampus Induk Universiti Sains Malaysia (USM) pada sidang akademik kali ini.

Ketiga beradik tersebut ialah Mohamed Azmin Dawlath Mohamed, 22; yang merupakan abang sulung bersama Mohamed Azwan Dawlath Mohamed dan Mohamed Azrul Dawlath Mohamed.

Ketiga-tiga beradik itu ketika ditemui berkata, mereka tidak pernah berpisah sejak dari bangku persekolahan dan mereka telah lama mempunyai matlamat yang sama untuk bersama-sama menyambung pengajian di USM.

Menurut Mohamed Azmin, ketiga-tiga mereka belajar di Sekolah Kebangsaan Seri Permai, peringkat menengah di Sekolah Menengah Kebangsaan Raja Tun Uda dalam aliran Sains, dan kemudiannya menyambung pelajaran di peringkat diploma di Politeknik Seberang Perai juga dalam bidang yang sama, iaitu bidang perakaunan dan turut mendapat anugerah dekan ketika mengikuti pengajian di Politeknik.

“Kami tidak pernah berpisah dan berasa bersyukur kami diterima untuk melanjutkan pengajian di peringkat ijazah sarjana muda di USM kerana semua perkara yang kami lakukan adalah bersama-sama, yang mana salah satunya ketika belajar di peringkat diploma segala tugasan yang diberikan oleh pensyarah kami belajar dan selesaikan sama-sama,” kata Mohamed Azmin seperti dilapor USM pada Sabtu.

Ketiga beradik itu turut berkongsi cita-cita yang sama iaitu menjadi tenaga pengajar seperti guru dan pensyarah.

Untuk rekod, seramai 4,283 calon dari lepasan STPM/ Matrikulasi/ Asasi/ Diploma/ Setaraf menerima tawaran bagi mengikuti program Ijazah Sarjana Muda (Penuh Masa) dan Diploma di Universiti Sains Malaysia (USM) ke ketiga-tiga kampusnya bagi memulakan Sidang Akademik 2022/2023.

Author

Diyana Rahip

View all posts

View all posts


KPDNHEP Labuan rampas 1,496kg minyak masak subsidi, 297kg gula

LABUAN: Kementerian Perdagangan Dalam Negeri dan Hal Ehwal Pengguna (KPDNHEP) cawangan Labuan merampas 1,496 peket minyak masak bersubsidi satu kilogram (kg) dan 297kg gula dari sebuah kedai runcit di Kampung Sungai Keling, di sini, semalam.

Pengarah KPDNHEP Wilayah Persekutuan Labuan, Junaidah Arbain berkata, rampasan dengan nilai keseluruhan RM4,586.45 itu dilakukan oleh pasukan penguat kuasa semasa pemeriksaan rutin mengenai pematuhan penjualan barangan kawalan bersubsidi oleh peniaga pada jam 4.30 petang.

Katanya, pemilik kedai runcit tersebut tidak memiliki lesen di bawah Akta Kawalan Bekalan 1961 untuk menjual barangan kawalan tersebut.

“Lesen untuk menjual barang kawalan tersebut hanya RM10 setahun dan masih ada peniaga gagal memohon lesen tersebut daripada KPDNHEP,” katanya,.

Menurutnya, operasi pemeriksaan pematuhan syarat lesen akan dijalankan di semua kedai runcit di kawasan perkampungan dan kawasan penempatan. – BERNAMA